url: =Minam na it leh Democracy it masa in ~ Pau Sian Lian :: ZOMI DAILY\nposted on 22 July 2019 at 10:14 pm Lomkholna: Article, Pausianlian\nLeitung ki-ukna nam tuamtuam om-a a tomin democracy, monarchy, comunisim le dictatorship cih bangin kikhen khia thei diakhi. Tua te lak-ah democracy mah ki deihpen, kizang pen ki-ukna hi-in Freedom House te’ ciapteh na-ah 2019 kumin leitung bup gam 195 lak pan thangah huai tawh, tha nem lai tawh ahih hangin gam 145 in democracy ngeina tawh ki-uk in a dang 50 te pen party khat ki-ukna, galkap ki-ukna, biakna bulphuh ki-ukna le ukpi ngeina tawh ki-ukna cih te ahi hi.\nEngland te makai lui Winston Churchil kamciin khat-ah, “Democracy ki-ukna cih pen a hoih hiau lo ki-ukna nam khat hi. Ahi zongin ki-ukna nam dangte suk sia zawlai hi.” na cihi. Gam ki-ukna tawh kisai mihing te phuahtawm, geeltawm lak-ah kicing hiaukei tase mah leh democracy mah bel a lungkim huai pen ahi hi.\nKi-ukna lam-ah democracy tawh a tonkhawm theipen sumbawl zia-in capitalism ahihi. Hih luanzia te geel-in a neihkhop, a kisam pelmawh laigil (essence) khatin suakta tak-a luansakna cih “a ki mutham lo khut (invisible hand)” ahi hi. Maipha piak tuam neilo, deidan na omlo in politic a uk, a ki piakhia nuamte le summet a bawl nuamte suakta tak a ki helsak, gamtang sakin kidemsakna thupi sakhi.\nA pualam pan thatang puah, a pua lampan ki lai helin sawkgawpna (coercion, intervention) tawh democracy leh capitalism pen cidam thei lohi. Hih luanzia tegeel tungpan kingah hamphatna nam khatin a siam, a muahhuai, mipi deih pen-te a ma thu-in ki haih khiakhia (self-detect) lelin, a hoih lo van (product, party, business) te a kipuah man keileh ama thu in beina ahi hi.\nTua ahih manin kidemna khat peuhah a lut mimal, kipawlna (players) teng ading a kikim theithei kidemna phual (level playing field) bawlsakna le a kikhung sa thukhun (rule of the game) te kizuih nading vaihawmna thupi diak-a, tua thukhun sungah mipi te suakta takin khentatsakna kisam hi. Mipi te(citizen, voter, consumer) in lungkim takin a deih, a muan a paaktat teeltheihna, deih keileh nial theihna om ahih manin ki etcik theihna (accountability) om zawhi.\nTeelkhialh khak a om zenzen leh zong kuamah mawhsak thei tuanlo pah uhhi. Kidemna-ah a lut te lampan zong kidem pih dangte sang paktat huai zaw, muanhuai zaw ngiat dinmun (competitive advantage) tun zawh nading hanciam kul denhi.\nDemocracy mah it masak huaina a hang tuamtuam lak-ah a a hang masa-in, democracy thuluan zia a nuntak lohna mun-ah kidemna kician (competition) om thei mahmah lo-in, gam le minam ading mihoih mi muanhuai zong ki haih khia theilo pah hi. Party khat peuhin, “Hih khua teng bel emsa, ollua ding”, cihna dinmun pan “Na sep taktak keh mee kingah lo thei lua himawk ei,” cih dinmun hong tun taktak teh mipi te hampha thei pan dinghi. Kidemna thupit luat manin party khat ki-ukna a zang China na nangawn-in amau Communist party sung-ah kiteelna omsak veve uhhi.\nA hang nihna-in, democracy ngeina ah kiteelna tawh kidemna, kikhenna (divisive) tam mahmah ahih manin democracy luanzia a ne zolo gamte, minam te pen kisia zaw, thanem zaw theihi. Iraq gam, Afghanistan gam te le Africa gam te-ah kiteelna om napi gam daih theihna a om tuanloh na hangin democracy paizia ne zo taktak lo-in, beh le phung ultun sak luatna, pau le ham nam khat bek ultun sak luatna cih a kipan mipi in deih-a deih takei leh panmun thatang tuhsawmna cihte hangin kiteelna nei le uh kitapkhapna khauh zawlai hi. Minam bup, gambup in suplawh zaw uhhi.\nAhi zongin party gup tuam nei kilkel lo ding cihna hi hetlo hi. Party deih I neih leh panpih lua kisa limtak puah ding hizawhi. Kiteelkuan teh thatang gup gawp sangin a hun omlai tak party kipawlna mungpi (institution) te puah ding thupi hi.\nParty tawh kisai ngaihsut huai pawlkhat-ah, (1) Party makai muanhuai leh kiteelna lut ding mi muanhuai neihna (capacity development), (2) Party kilamzia vaipuakzia muanhuai theih semsem nading geelna (structural development), (3) Gam le minam ading sepsawm thu te leh sepzia dingte kiciat sakna (policy & strategy development) le (4) Belhtak party hihlam sepna tawh lahna (performance indication), (5) Tupna geelna te tangpi tangta teltheih dingin pulak siamna (public relations) cihte le (6) Kipawlpih, bel pawlpih ngamhuai lawmhoih zon siamna (alliance) cihte kisam diakhi.\nTua ahih manin gam le minam ading sepna ah hunsau vaiding i etteh invisible hand zia tawnin rule of the game zuihna tawh kidem ziahziahna kanin a hoihzaw dang omlo hi. 2020 kiteelna naih kikta hi. Mipi-te in, “Galkap ki-ukna liangsang nuam zaw tham ei”, cih theih nading dinmun tun nading pen politician te vaipuak a hi hi. Pau Sian Lian\nPrevious: Malaysia, Sungai Buloh ah inn kicim in nupi naupaai khatleh pasal 3 si\nNext: Cihtakna (Faithfulness) ~ Pau Za Mung


timestamp: atn

url: =Malaysia, Shah Alam vengsung ah Myanmar gammi khat alawm te’n thatlum :: ZOMI DAILY\nMalaysia, Shah Alam vengsung ah Myanmar gammi khat alawm te’n thatlum\nposted on 8 October 2017 at 4:24 pm UTC+9:30 Lomkholna: Malaysia, News, Sawltak, World\nMalaysia, Shah Alam, Section 15 sungah Myanmar gammi khat kithatlum cih NST pan kiza hi. Hih akithatlum Myanmar gammi pen pasal khat hi a, hihpa kithatna vaitawh Myanmar gammi pasal 3 kimankhin cihi.\nDistrict police chief Assistant Commissioner Shafien Mamat in agenkhiatna ah tua mithatvai tawh Myanmar gammi 3 tepen zanni Saturday ni in akiman hi a, asi thahlup athuakpa pen kum 24 aphakhin khat cihi.\nThahlup athuakpa leh mat athuak Myanmar gammi tepen Kompleks Automobil, Blok 18 sung aom Flat khatah inn asaapkhawm uh ahihi. Police te tungah nitaklam 5:50pm hunpawl in buaina om cih aki zaksak ciangin Police te’n tuate innsaapna ah delhpah uhhi.\nTua innsung ah mikhatpen khuaphawk nawnlo in aom mupah uh a, alawmte pen kuamah na omnawnlo in, taimang uhhi. Innsung ah silehnai tawh akidimpa pen asawtlo in sihi ci’n Health Authorities te’n genkhia uhhi.\nRelated: KL khuasung Myanmar Embassy ah lungphona kinei, Kawlgammi teng hawlkhia hen cita\nTuaciang in District Criminal Investigation Department te’n ataimang Myanmar gammi te zongkhiapah uh a, kum 20 gualpawl mi 3 mankhia theipah uhhi. Hih akiman mi 3 te banah adangzong mi 3 bangmah muanmawh ataisim omlaiding hi ci’n thunei te’n genkhia uhhi. Hih Myanmar gammi tepen avek un Factory ah nasem in aom uh kici a, ahi zongin amin apuam uh bangmah ki pulakna omnailo hi. Sawltak #zomidaily\nPrevious: Malaysia, KL Sentral leh Setapak kikal RM950 angen Taxi Driver khat kiman\nNext: Zogam thuthang kaihkhopna: Haimual Motor kibung & Tuithang gunlei vai


url: =LEITUNGBUP A PHIN NGAM GULPISAMNEI\nPublished on: 2020-07-08 12:25:35\nHimalaya mualkuam pan kipan zang gam tuikulhte leh nitumna lam gamte akipan leitungbup ah nidang bang loin Gulpisamnei (China kumpi) pen hong kilalsak mahmah ta hi.\nKinialna leh kitelkhialhna tampi a piangsak Hong Kong tawh kisai gakcipna thukhun zong nitumna gam leh gam tampite deih loh kawmkal ah leitung ah lau nei kei ung, cih a lahna dingun kipsak teitei uh hi.\nHun khat lai-in thanem ta leh tu-in bel leitungah lau nei nawn kei ung, a cihna un kuamah tawh kimaingap leh kizahtakna tawh kiho hiathiat ding khawng thusim se lo lel uh hi.\nUS President Donald Trump in a lawmhoih gam tampite tawh kizopna sangin America First thu bulphuh in a kalsuanna leh China tawh sumbawlna gal – trade war hong pankhia ahih manin zong Gulpisamnei hehna khangsak hi.\nLondon khuapi a om China Institute at the School of Oriental and African Studies a Director a sem Steve Tsang genna ah, “China adingin ka tungah ni bek om ta hi, cih hun tung ta hi,” ci hi. China President Xi in namsau a pai panin dokkhia ta, ci hi.\nGam 3 gamgi kizawng khawm Himalaya gam mualkuam ah India galkap 20 val a sihna thu zong China gulpisamnei hong laang mahmah ta, cihna hi. Nuclear galvan nei tuaktuak gam lianpi nihte hi bangin kitelkhial semsem uh ahi hi.\nSouth China Sea kici tuipi tung tengah tuipi nei gam dangte kuamah awlmawh leh zahtak bawl se loin tui galkapte a ut bangin gamta uh a, tuikulhte amau ut bangin zang lel uh hi. Vietnam leh Taiwan te in ko gam hi, a cihna tuipi maitang tengah zong ka pa inn hi, a ci bang keekin Gulpisamnei pen vak hialhial lel hi.\nUSA Pentagon phualpi in zong hih South China Sea kim tengah Gulpisamnei a ut bang a a gamtat ngam lohna dingin ka Muvanlaite uh kikhah beh ding hi, ci-in Vietnam leh Taiwan a panpihna gen hi.\nJapan te neihsa tuipi tungah zong China galvanleng bomb puate leng zialzial mawk ahih manin Japan kumpi lungkim het lo hi. Tua kawmkal mah ah Gulpisamnei pen nitumna gamte tawh palai kihona lem lo semsem, thudon lo semsem hi.\nCoronavirus hangin leitung gambup leh China kumpi kiho ding tam semsem hi mah ta leh China in thupi ngaihsut hiau lo lel a, Australia leh nitumna gam lamte bel virus tawh kisikhop tekin buai kheukho tek uh hi. Australia in USA pulaksa om bangin virus tawh kisai-in China gamah leitung in kantelna bawl ding hoih hi, ci-in thukimpih hi. Tua kawmkal ah China in Australia tungah sumbawlna tawh kisai gakcipna pawlkhat nei sawnsawn hi.\nCanada kumpi in Vancouver khuapi ah Huawei Company makaipinu a mat zawh kum khat khit ciangin China kumpi in Canada gam mi 2 te tungah thukansim, ci-in thu bawl hi. Canada tungah phulakna dan khat hong suak hi. University of Vienna a Lecturer khat Ling Li genna ah nitumna gamte in Covid-19 a siklelh mahmah uh pen China Gulpisamnei in nuamtak sa mahmah hi, ci hi.\nHi bang a leitungbup virus tawh kisikhop in a buai mahmahna in Gulpisamnei adingin thathak tampi ngahsak hi, ci hi. Tua hangin Gulpisamnei pen munciteng ah lau nei loin kilalsak mahmah hi, ci hi. Ama gamsung mite tung mahmah ah hi ta leh leitung gamdangte tungah human rights tawh kisai-in kilawmlo nasep thupalsat tampi nei ta leh phamawh sa se lo lel hi, ci hi.\nLeitungbup gamte in a lunghihmawhna uh pulak zel mah leh zong, “No tawh kisai kei ei,” cih sanin thusim se lo hi. Hong Kong buaina vai ah Britain kumpi in Hong Kong te million 2 peuhmah gammi suaksak pah ding, gambel in sang ding, a cih khit ciangin Gulpisamnei in mitsan lela sa in “Kidawm in maw…” ci-in vauna pia hi.\nUN Human Rights Council ah nitumna lam gam 27 te in a mawhpaih laitakin a dang gam 50 valte in China mawhsak lo hi, ci-in angtang kisa mahmah hi. A beisa kumin zong Xinjiang region huam a om Muslim te tungah China gamtatzia leitung gam 22 in a mawhsak laitakin a dang gam 37 te in China in terrorist te a dona ah khial lo hi, ci ahih manin Gulpisamnei kiphatsakna khangsak mahmah hi.\nHi bang teng tawh Gulpisamnei pen Himalaya mualdawn pan leitaw lam tuikulhte bek hi loin leitungbup mun khempeuh ah kilalsak khe mahmah ta ci hi.\nAFP NEWS a suak, “China Takes On More Conflicts Around The World,” kici panin Zolai tawh Tedim Post Media group te in hong letkhiat uh hi.\nPhoto : Anti-Empire.com\nShare | 929 View


url: =MARY PA (Dr Dokham)\nMary pa, (Dr Dokham)\n1976 kim pawl hi in teh. Tonzang Tuiphum Khangno min tawh Phaitu gospel ih pai khawm a, nang zong Guitar tum kawmin la sa theilo in kei zong tua bang mah ka hi hi. La lah sa nuam ihih manin kitum sak tuakin la i sa hi.\nTua kum kim pawl mahin Tonzang zato innpi kilamin ki zo siang nailo a only cassette (tape recorder) neu khat tawh zan kim zan khangin uThanggolian te tawh la iva khum niloh a nuam i sa mah mah hi.\n1984 June panin Insein Kawllai siangtho ka kah a Bauhthaw ah nipi tam veipi kong kikhawm hi.\n1985 kum 'Taangko-Valeengin' khum ding isawm a kisapna khempeuh nong vansak hi. La zong dawng 2 nong sak pih hi.\nEmmamuel ah crusade nong bawl masak penpen hunin kei leh Sia Khamsiankhup nong zawn a huhtheih bangin kong huh uh hi. Na tupa te khat (kua pen cih thei nawn keng) nai khat na puak na bag pi sung zong kawmkawmin Teizaang pau tawh na hopih ziahziah a, tua kawm mahin ko lam nga in crusade vai ding Tedim pau tawh nong hopih seisei phei kawikawi hi. Na nu na hopih cianginTeizaang pau tawh na hopih ni loh a na nu'n lah Tuimui pau in hong dawng hiathiat hi.\nMite kiangah 'Sia Dokham a zaipi a suahna thusim hih hi' ka ci zelzel hi. Mangpau kisapna munah Mangte bangin na pau zelhzelh a, Kawl paukisapna munah Kaelpau in na pau setset lel hi. Mother tongue a kici nang zatna munlemual na zuih zia sese thupi kong sa mahmah hi. (Pawl khatin a mun zui in zanglo in a mau kampau bekbek msh mun ci tengah zang uh a nang zat dan tawh kibang lo hi) ken nang zat dan hoih zaw ka sa zaw hi. Bang hang hiam coh leh na zaina, tampi na huam zawhna thu sim pen tua hi ding hi ci in ka um hi.\n2009 in Sia Kapmang tungtawnin nang gelsakna tawh geelkhol lopi in US kong zin thei hi. Na innah hong la ngiatin zingtung an nang bawl sa tawh nong ne sak se hi.\nTaangko concert bawl ding nong geelpih a, a mei zumsa pi nong khuatuah kik a nong zawhpih hi. Na buai mahmah kawmkal ah gimletawl teng na na si a, muhlengah teng igam ilei ah ken ka ciahpih hi. Ka ciah cisngin nuphalpa Gosawm tawh Tulsa vanleeng khawlna dong nong kha uh a, "leengla ka khak cilcil nang hi ciei lawm" nong ci tanghial hi. Ka angtang mahmah hi.\n2010 US kong paikik ciangin Atlanta GA pan Pa Thangngaihlian hong leisak JBL 15" powered speaker bung 2 US pan Ygn dong nong puaksak tanghial hi. Ygn vanleeng khawlna bangah nang mahmah in tuah kawikawi cih hong ki nung gen a, kisuangin ka lung nuam thei nei hetlo hi. TU in tua tegel lisn mah tawh leengla na do ung ei Mary pa aw.\n2011 GZA Khawmpi hun sungin no teng mah hong aam lua ka hih manin hun lopi leh nei lopi in vok khat go in KSCM sangkah kum zawhna in kikhop thugen leh nitak an ka vask a, nang mah kong ko hi. Hun kilawm zaw om mahmah ding hi napi neu lawm bangmahin nong aituam bawl bangin yu dong mah ka um a, hun nong pia uh hi. Thu na gen ciangin ka min mah lo tangtangin pahtak theihna ding om sunsun nong pulaak sak se a, zaknuamin ngaihnuam ka sa mahmah hi.\n2012 US kong pai kik ciangin na zin na vak kawm kalah hong kan, hong contact tanghtangh in sunan nong neekpih kha thei hamtang se hi.\n"Mery pa aw, Zomi sungah biakna lam mskai kician kicing sa ing. Politician hong semin ci keng. Ahi zongin Zomi Pilitic lamah no GZA makai sung panin nang mah hi fing hi teh." kong ci a, na moh ne kawmin tawl khat na dai dide hi. Tua khit ciangin "ei mi pen kilang tai tawh kibang mahin ahi zongin thu ngenngen leng Pasian geelna khat om ding hi" nong cikik hi. Hi tawh a kibat hangin tu dong hizo nailo hi, ka ci nuam lai hi.\nMary pa aw,\nUS kong pai masak ka ciah ciangin "Tua leh Sia Dokhamin bang sem lian shia leh" hong kici a, ka lungsim tawh kituak kasak loh te, "A sep lian ki dong kha het kei ung" na ci ing. Pawl khatte kiangah "Pasianin Zomite avaan dingin mi muanhuai khat a biakna (AG) hakkol sutkhiatsak in Zomi Hakkol guan maek veh aw" na ci ing.\nMary pa aw;\nZomi mah it pen ing na cih lam ka za ngei kei a, Zomi te khawmin thukhat, sakhat asuah nadingin hong kici sim giapgiap ta leh na pang tinten hi.\nNang zakloh thu pawlpawl zong ka za kiaukiau kawikawi a, ahi zongin nang lamah ka na ding den hi. Na hihna hang guak hilo in nasepna ka muhna hang zong ahi hi.\nKong theih khakna zing khempeuh ah 'thuum' cih bang kong za ngei kei hi.\nNa mai a gum lam zong kong mu kha ngei kei hi.\nMery pa aw na luang/na han pen Kawlpi na innhuang sung uah kikoih leh ka ut hi. Nang tawh kisai Tape, CD, DVD, leh na Lai Siangtho bu, nang vanzat tuamtuam a om thei bangbang kikoih leh ka ut hi. Ih theih kholloh na khutma na khema mitampi in zong kem ngel ding hong hong kipuak zuazua ngel ding hi.\nNang han pen han a koih ding ka phsl kei hi. M namdang ten zong a tua uh tua cih uh hi ven coh thu tawh nang kong teh kei hi. Nang pen nang hi na pi nang na hi kei hi. Na innkuanpih te a' guak zong na hi kei hi. Tulsa te a', Tedim, Kawlpi, Saipimual bulh theih na dinga kilaemin ci leng na kilawmna mun nang bang om lo ding hi ci in ka um hi.\nKawlpi na inn uh ka deihna pen lam tun nuam hi. Han hilo in inn hi. Nang pen inn tawh a kilawm na hi hi. Han a nusiat ding pa na hi kei hi. Na han tung khawngah tu in kong hawh zelzel nuam ding uh hi. Khat veivei ka lungsim peuh uh zong phun tuptup in kong puak nuam ding uh hi.\nMundang a na om sangin Kawlpi ah hong om le cin Zomi, Kawlmi te in nang kua cih hong theih khak sialin na innkuan, na mipih te hong theihpih tuam ding uh hi. (Haka a Sangmangbhan sangin hawhna nuam ka sa mahmah ding uh hi. Nang pen Khangthak Sangmang na hi hi).\nMary pa aw, hong cingcing nuam ung. Hong gengen nuam ung.\nMary pa aw, Zomi khantohna ding vai khawngah ki kumkum lo in kitawngtawng mawk ung. Ki zol bawl lo in ki tawtbawl mawk ung. Nang bangin maitai teitei in kiniam khiatna tawh na ki zawnzawn ta nung maw.\nNang bang mahin ko a ciat bek na ci tentan nawnlo in na ki sansak siam ta nung maw. Nang bangmahin hong kideihloh pianpianna te bang nawh phak zawin hong kideih dong kitel siamna na hanciam nung maw.\nMary pa, hong tua ci lai le teh kong cihna ding uh thu tam, vai tam lua mahmah lai mawk ei.\nSing omlohna ah gua kizang ki ci in, 'A hang nungah a hang mah khang' kici na ven maw,.....\nMary pa aw phone mai neu khat tawh kong at hi in ka mit mial keei ta ei. Laimal zong ka gelh phatphat kawmkawm mahin khial lai tham in teh. Nang na lem kawmkawm aw maw.\nKalaymyo School of Church Music cum\nMusic Director, ZBCM


url: =NEWS Tongsan News Mizoram Tongsan Consultant Thupulakna\nwritten by khampeek , February 22, 2013\nNang gen mah bangin Rev. Khup Za Go (late) in Zo Aw cih pen India lam pan a patkhiat mah a, tawlpi khat sung Zo Aw laihawm minthang man mahmah hi. Kei mahmah in zong Sia Job Thawngno tungtawn in ka simkha den hi. A hi zongin abeisa 2001 kumin Kawlpi pan minam le lai a it Zomi pawlkhat in Kawlpi pan laihawm khiat ding cih akivaihawm ciangin, amin ding Zomi min pua min tampi kiteelkhia ngeingai in, atam zaw thukimna le hoihsakna tawh Zo Aw cih kiphuak/ kikipsak hi.\nTua bangin akikipsak laitak in, Rev. Khup Za Go i patsa le laihawmsa cih zong Committee sungah a tamzaw in kithei ban loin, Rev. Job Thawngno mahin hong pulak kik ciangin kitelcian pan ahi hi. Tua ciangin Rev. Khup Za Go (Delhi) tungah zahtak piakna kawmin ngetna le zaksakna lai khak dingin hoih kisa hi. Tua ngetna laigelh dingin Job Thawngno le Kei mah Committee in hong sehpah uh a, Rev. Khup Za Go tungah kikhak pahin amah in zong lungdam takin hong thukkik pah hi.\nCihnopna ah Zo Aw ( Kawlpi) pan kiphuankhia pen Rev. Khup Za Go patsa thei gige akiphuan khia le kidemna hi hetlo in,Committee in akiphuah khit phet ciangin, Job Thawngno tungtawn pan kitheikik pan ahi hi. Tua manin, India lam Zo Aw le Kawlgam lam Zo Aw cih theih khat suak a ci nuam i hi hi. Tongsan tawh kizom in Zo Aw a kilawh denna hang pen a tangthu / pianzia man i gennop ciangn, genkhiat loh hong phamawh veve cihna hi zaw hi.\nTua zahkhop mahin Kawlpi- Zo Aw pen i patkhiat zawh kum 3 khit ciangin Kawlkumpi te in thu tuamtuam hang tawh hong khawlsak in, Zo Aw ah Full Time -Editor sem kei mah Sia Khampeek in Tongsan min tawh laihawm kizomsuak cih thu ahi hi. Tongsan Media piankhiat zia i gennop ciangin, Zo Aw pianna tawh genloh phamawh khat cihna hi zaw hi. Tun bel tua Kawlgam Zo Aw pen a om nawnlo hong suak ta hi cih tawh hong gencian ing. Telciannop beh om lai le suaktatak hong dong lai un,. Ka lungdam.\nZomi sungah naseppih,\nwritten by Go pu , February 22, 2013\nZo Aw pen Khup Za Go pat khiat hi ei.


url: =Global Buanli Family: Tulaai Leitung Thuthang Tuamtuam Updates April 7, 2014\nTulaai Leitung Thuthang Tuamtuam Updates April 7, 2014\n· Kawlgam Democracy makaaipi Daw Aung San Suu Kyi Piantit gam leh Germany gam vahawhding in April kha ni 9 ni in Yangon khuapi panding khiatading hi ci in NLD zumpi te in April 7, 2014 ni in taangkokhia uhhi. Germany gamte in kumsim apiakkhiat uh Willy Brandt Prize minphatna valading a April 14 nipan Piantit gam lamzuan tosuak ding hi. Hih miphatna peen angah mithum ompan ahihi.\n· Kawlgambup kilemna ading laaikaaikhawm ahi Mualtungmi thautawi kipawlna leh kumpi lamte thukikupna aninihna nuamtak in zothei uha, thukimna 5 ngahta in adangnih te zing le thai ah kikum khawmlaai ding ci in genkhia uhhi.\n· Malaysia gam ah March ni 8 ni a amang Vanleeng I taangthukepna Black Box hiding a upmawh Setging April 6 ni in China te in za uha, Tuakim mah a Australia te in April 7, 2014 ni in za leuleu uh ahihman tuamun kiim teng nasiatak in tuisung ah azon ziahziah laaitah uh ahihi. Tuzawh asawtlo in muding in lam en uha azenzen in April 8 nima amuhkei uhleh Battery beiding hita ahihman in kizong theinawnlo ding ci uhhi.


url: =Paradigm Shift ~ Peter Suumpi :: ZOMI DAILY\nposted on 18 January 2018 at 3:59 pm Lomkholna: Article, PeterSuumpi\nMikang lai in “Paradigm” ih cih pen “Daan, Hihdaan,” cih khiatna nei hi. “Shift” ihcih pen “khelna” acih nopna ahi hi. Mihing te nuntak khuasakna sung ahi vanlei vanzuakna mun te aakipan khat le khat kiho kizopna te dong ah hih ‘Paradigm’ tawh aki nunta aki khuasa ahi hi. Thu khat peuh khinkhaina hitaleh, thu khat peuh vaihawmna hitaleh hih ‘Paradigm’ mah siksan in ki vaihawm in ki khinkhai hi. Thupai khat peuh ngaihsut zia hitaleh thu khat peuh khentatna te ah hih ‘Paradigm’ tungtawn in ki ngaihsun in ki khensat hi.\nMi khat ciat in hih ‘Paradigm’ ih nei tek hi. Mi khat in ama ii mit, bil, nak, lei le apumpi tawh akisu thu le la khat peuh pen ama sung aa om ‘Paradigm’ tungtawn in akhiatna khia uh hi.\nThusinna khat ah thuhilh siapa in thusin te thu khat hong dong hi.\n“Inn dawl 20 asang Company zum khat ii a tungnung penpen dawl ah mi khat in nasem hi. Tua zum innpi sung ah datkahlei (Lift) zong kizang hi. Datkahlei mekna pen gual khat ah nga ta om in agual in gual li pha hi.\nTua mipa pen zingsang lam dawl 10 na ciang bek datkahlei tawh kah in a kisam lai dawl 10 pen akhe tawh kahlei zui in pai hi. Nitak zumtuak ciang in adawl tungnung pen pan a nuai pen dong datkahlei tawh tuaksuk sese hi. Hih mipa pen abang ci mi hiding hiam? Gtn; Cidam nading akikhual hi ding maw? Meisum bei ding akhual man hi ding maw? Cih akp…”\n“Cidam nading ahanciam mi khat hi ding hi. Tua hang aa pumpi gamtat (exercise) na a om nading ngimna tawh a khe aa zang hi ding hi.”\n“A hi tiltel mi hiding hi”\n“Adawl khempeuh asit Company manager hizaw inteh.”\n“A meidawi pi hi in cia”\n“Mi tampi tawh datkahlei atuang khawp noploh man hi zaw ding hi ”\nThusin te dawnna ahi hi. Tua pan in siapa in; “Nong dawnna khempeuh uh no aading man kha thei ding hi. Ahizong in mi khempeuh aading a man taktak dawnna in tua mipa pen a tun tom ahihman hi.\nAmah atun tom in datkahlei mekna a tungnung dong ban zolo in ama batna ciang bek akahto ahi hi. Atuaksuk lam ciangin datkahlei mekna anuai penpen dong mekzo ahihman ahi hi.”\nDatkahlei kah mi khat ih muhdaan akibat lohna pen khat le khat ih sung aa om Paradigm akibat loh man ahi hi. Quantum theory le Heisenberg theory te in “na khat peuhpeuh ii hihna pen tua na a en te tungtawn in muhna kibang lo hi.”\nCidamna lam paradigm nei te in cidamna lam pan ngaihsun hi. Sumbawl te in vanlei vanzuakna lam tawh en hi. Mi tam tawh akithuah theilo te in mi tawh akikhawl theilo dan in ngaihsun uh hi.\nEi tung aa om paradigm pen man taleh, khial taleh ei ii muhna, ei ii ngaihsutna, ih lungsim puakzia, ih gamtat luhek zia khempeuh te ii bulpi ahi hi. Midang te tawh ih ki kholh theihna, ki kholh theihlohna te ii tawhtang zong ahi hi.\nParadigm ih cih pen mitlimlang tawh kibang hi. Mihing te nuntakna sung ah ih tuakkhak thu khempeuh pen tua mitlimlang tawh ki en hi. Apua lam leitung hitaleh, ih sung aa ih lungsim tawng hitaleh tua mitlimlang tawh ih en hi. Tua ahihman in Paradigm ih cih pen ihkiim ihpam (ahl) ih nuntakna ii ih muhna, ih muhdaan ih ci thei ding hi.\nMi khat in pammaih sakna paradigm a neih leh na khempeuh te pammaih sa in phincil ding hi. Tua mah bangin midang te zong amah bang in aphincil ding in ngaihsun kha thei ding hi. Hazatna paradigm nei te in amuh khempeuh haza in thapai ding hi. Thusia lam ngaihsutna paradigm nei te ahileh amuh khempeuh ah alungkimna omlo ding aa mawksakna, kona, gensiatna vive tawh ahun beisak ding hi.\nHai sung aa tui om en in khat in alang om lai hi ci hi. Khat in alang tak bei khin hi ci hi. Hai khat pen minih en khawm napi amuhdaan uh kibang lo hi. Athu om kibang napi akhiatna khiat dan kibang lo hi. Bang hang hiam cih leh tua mi te ii paradigm aki batloh man ahi hi.\nAmasa mi ii paradigm ah” om hi, om lai hi, hoih hi” cih ahoih lam aa amu thei mi ahi hi. Anihna mi pen ahileh “Kiamna, kisapna, om lohna” ci in asia lam in amuthei mi ahi hi.\nAmasa mi in na khempeuh ahoih lam apha lam in mu hi. Anihna mi in na khempeuh asia lam ahoihlo lam in mu hi.\nAhoih lam apha lam aa muh theihna na neih leh phadawm mahmah cih ding ahi hi. Asia lam, ahoih lo lam in amu thei mi na hihleh, na tuak thu khempeuh a hoih lam in na mu thei kei ding hi. Tua bang hileh na nuntakna sung ah lungnopna hong tam hetlo ding aa midang te aading in zong phat tuamna tampi na bawl zo kei ding hi.\nNidang lai in samkhang khamul khang putek khat inntual singlim nuai ah lum hit-hiat hi.\nSanginn pan hong ciah atute in apu uh no nuam ahihman un anbuk sung aa ngapik tawm la in apu khamul nuhsak sim uh hi. Aden ciang in a-ihmu apu uh hong khanglo in hong thoto hi. Alu asin kawmkawm in…\n“Haa ngapik nam ve e leh” Tua pan inn sung hong lut in\n“Haa inn sung zong ngapik nam hilo maw” Tua pan innpua pusuak in paakhuan sung ah ava kileh kawikawi hang in ngapik nam veve lai hi.\n“Abang ci hiliang aihia, inn sung teng, innpua teng, paakhuan sung teng, veng sung, ih khuasung teng na ngawn ngapik nam khin hilo maw? Ci in amah guak hong phun hi.\nIh sin ding thu in ” khamul tung aa ngapik kinuh mi khat aading in a omna mun khempeuh ngapik nam khin ding hi.”\nAkhamul tung aa kinuh ngapik te asiang in sawp khit ciang bek ngapik nam kam pan ding ahih teisam hang in ih lungsim sung aa ih thu ngaihsut ngapik nam pen aka-ap ding tua dan ziau in baihlo ding hi.\nTua ahihman in ih neih paradigm in lungnopna hong piak kei leh ih khel hong kul ding hi. Midang te tawh ih kizop dan alem kei leh ih khel kul ding hi. Ih paradigm ih khelna hang in leitung pen muhna thak tawh ih mu thei pan ding hi.\nThukhun in “Paradigm khelna pen nuntakna khantoh nading ahi hi.”\nPa Hang in “Kei ii paradigm ka khelna lel tawh ka nuntakna khangto pah ding maw le.”\n“Nang ii thu ngaihsut zia, thu san daan hong nawngkai sak ahi paradigm na khel leh, na kiimlepam leitung na muh daan zong hong kikhel ding hipah hi. Na thu khinkhai daan le na thu ngaihsut daan kikhel ahihman in nang lungsim puak daan zong hong kikhel ding hipah hi.”\n“Hi bang in na lungsim puak daan hong kikhel ahihman in na kampau daan le na gamtat daan zong hong kikhel ding hi. Na nuntak khuasak daan ki lungngai kik lecin Pa Hang aw telpah niteh.”\nMi khat peuh in akiimlepam aa midang te tawh akizopna ahoihzaw ding alunggulh leh ama ii lungsim puakzia akhelna ciang tawh kicing zo lo thei mai ding hi. Ahizong in ama ii lungsim puakzia akhelna in a paradigm khelsak zo pan ding hi.\nTuilu pan tuinin luang ahihman in tuilu sawp siangna lel tawh tuisiang hong luang lo ding hi. Tuikhawlna tuibempi ih khuah ciang bek in tuisiang pan ding hi.\nMihing te ii paradigm pen a vanglian mahmah ahi hi. Bang hang hiam cih leh tua in mihing te khuamuhna mitlimlang ahihman ahi hi. Mihing te in tua mitlimlang tawh leitung le na khempeuh te ih etman ahi hi. Peter Suumpi\n(1) Stephen R.Cvey, The Seven Habits of Highly Effective Teen.\n(2) မာကု (ဒႆန) ,လုွပ္ခတ္ေနေသာ ႐ွင္သန္ခြင့္ေလးမ်ား။\nPrevious: Portugal leh Spain palik te’n lengthei sungah akiselsim vankham 745kg mankhia\nNext: British vanleng sungah namsia kimu ahih manin, vanleng nai 4 ziakai


url: =“The rule of law” cih kammal ~ Khat Thang :: ZOMI DAILY\nposted on 9 May 2016 at 7:14 am Lomkholna: Article, Khatthang\nTusungteng a popular lua mahmah Aung San tanu nu kammal khat in the “rule of law” cih kammal a hi hi. A hang pen Kawlgam mite in the rule of law cih a khiatna thei samnapi ding uh zui sa het lo lua ahih man ahi hi. The rule of law i cih bang hiam? cih dotna pen US citizen suak sa khempeuh zakzak sa dotna khat ahi ding hi.\n1. Mimal kim in thukhun (law) ciampello in zui hamthang ding;\nZogam ci-in ei-le-ei ki-ukna nei nai lo i hih man in, Zomite in i kipawlna tuamtuamte ( biakna/biakna lo) kipawlnate ah thukhun kinei tek sam hi. Ahi zongin Zomi kipawlna a tamzaw in tua thukhun bylaws pen lai-at thei zaw diak makai khat peuh ap in bawl sak maimai hi.\nTua makai kicite in zong minam dangte at sa bylaws teng lumlet in amau kipawlna tawh a kituak theithei ding pum at suk gawp in hoih kisa mahmah in kipsak ding ol sak mahmah thei hi hang. A hi zongin, tua bylaws i neih bangin, Zomite in kizui ngei se lo hi. *Hih pen Zomite in mi i bat lohna sal lungsim ahi hi.*\n2. Makaite in ciampello in thukhun (law) bangin gamta ding;\nZomite kipawlna (biakna/biakna lo) te ah makai kicite in thukhun pen amau zuih ding sa kha lo uh hi. Makaite in thukhun a zuih loh uh teh nungzuite in kipawlna muang zo nawn lo uh hi. Tua in Zomite kipawlna tha nem sak semsem in bei sak tawh kizom hi. Tu hun teh gam khangtote ah thukhun zui mi kiciante bek in makai ngah uh hi. Zomite i hih leh thukhun utut a hei zialzialte peuh makai in ki koih gawpgawp in a nungah khau a khit khikhe pawl khat cihcih a diante peuh makipi in kiseh theihi. *Hih pen Zomite in mi i bat lohna sal lungsim ahi hi*\n3. Kumpi thuneite in thukhun (law) bang in ciampello in gamta ding;\nGolhguk kipiak zaihzaihna Kawlgam ki-ukna ah thukhun bangin a gamta kumpi thuneite pen zakhang thei lo citciat hi. Gam khangtote ah golhguk ne sim kumpi thuneite pen kikhawl sak lianlian hi. Kawlgam kumpi thuneite mittang leh khuak pen $ kyats kici sum tampite in mittaw leh mihai bang sak in thukhun cih bang pawk kha sak man lo zel hi. Hi bang kumpi ki-ukna ah mapang Zomi kumpi thuneite zong sakhi a pi san a no san cih tawh hong kizom tampi ki om hi.\nTuhun Zomite in tangtawng pek a I Pu I Pa te letcip thumaanna leh cihtaknate i khah suak khin ta hi. Makai thunei i hih sem leh thunkhun pen i zahtak kul sem ding kim lai, makai thunei Zomite in thukhun pen nungzuite a ding a kibawl bang bek sa kha zel hi hang. A lian pen i hipial zongin thukhun om bangin a nungta/a gamta lo makai Zomi tampitak i kipawlnate/i biakna pawlpite ah i om kha hiam? *Hih pen Zomite in mi i bat lohna sal lungsim ahi ding hi*\n4. Kua mah mimal khat bek zong thukhun (law) tungah thunei om lo ding;\nGam khangto sa makai mipilte in thukhun zahtak uh in thupi ngaihsut tawntunguh hi. Na asep uh teh thukhun tawh kituak maw kituak lo cih pen kidawm uh in amau le amua kisit phapha pial uh hi. Thu neihna kilang lek lua om a sak uh leh “checks and balances” a hih keileh “separation of powers” bawl pah lianlian uh hi. Kawlgam, Zogam, Zomi makai thuneite pen thukhunte tungah om nuam den citciat thei uh hi.\nMi dangte khialhna khat pen thu khen nuam teisam napi a mau makaite khialhna checks kibawl leh za nuam lo mawk uh hi. Zomite kipawlnate ah checks and balances cih pen na lianpi i sep zawh nai loh hang kisin in zat huai mahmah hi. Thukhun bylaws tungah thunei in gup nop tuam paih nop tuam a nei tawntung makai Zomi sungah kitam simsim lai hi. *Hih pen Zomite in mi i bat lohna sal lungsim ahi hi* Khat Thang\nPrevious: Pasal te deihtheih numei te… ~ Zomi Quavadis\nNext: Exercise kimawlmawlte akhuak siangzaw


url: =DAVID IN PASIAN SATHAU-NILHSA ZAHTAK - TUNGZANG NEWS\nDAVID IN PASIAN SATHAU-NILHSA ZAHTAK\nSamuel Laibu pen a tomin gen leng – siampiSamuel, Israel kumpi masapen Saul leh Israel kumpi thupipente laka khat David thu a kigelhna laibu ahi hi.\nSamuel a teek ciangin a nungzui thei ding a tate muanhuai sa lo uh ahih manin Israel mipite in kumpi ngen uh a, Pasian in Amah muanglo hi, ciin a lungkimlohna, lim nget lua uh ahih man piak dingin Samuel tungah genna kimu hi (1 Sam. 8). Tua ciangin kumpi dingin Saul hong kitel a, Pasian in zangin, na lianpi zong sem hi. Ahi zongin Pasian thu sangin ama thu hong thupingaihsut luat ciangin Pasian lungkim lo a, nawlkhinin, a taang dingin David teel a, siampi Samuel sathau nilhsak hi (a tangthu i theihsa ahih manin tamgen kei mai ni).\nHun hong paitoto-in, Filistiate tawh Israelte a kidona uh, Saul leh Jonathan hun nunung lam Samuel Masa 31 sungah kimu hi. Samuel Nihna i sim ciangin Saul galkap khat leh David kihona tawh kipan a, David in amah thah a sawm “Pasian sathau-nilh” Saul a itna thu kimu hi.\nSaul in galkap/tangvalpa kiangah amah that dinga a sawlna thu leh a thahna thu tangvalpa in David kiangah a gen ciangin David heh hi. Tangvalpa in Saul khutbulh leh kumpi lukhu tawh David kiang a tunpih pen David a lungdam mahmah dingin lamen kha ding hi. Bang hang hiam cih leh, kumpi Sual in David bangzahvei hiam thah sawm a, haksatna tampi bawl ahih manin David adingin Sual a sih pen a lungdamhuai ding tawh kibang takpi mah hi!\nDavid ngaihsutna tawh kilehngat hi. David in Pasian sathau-nilhsa mi pen zahtak hi. Tamveipi that nuam loin na paisan khin hi. Tangvalpa in a thah nop luat mana Saul pen a that zong hi lo a, that dinga Saul in a sawl mana a that hizaw hi. Ahi zongin David in, “Topa’ sathau nilhpa a that dingin na khut na liik khiat ding na lauloh a bangci thu ahi hiam?” ci hi. Tua ciang tangvalte samin, “Pai in; amah thatlum in!” ci lai mawk hi (n. 14,15).\nDavid in amah that ding a delhdelhpa, hoih loin Pasian in taisan cih thei mah leh nopneh lo, zawhthawh bawl loin, Pasian in a zat hun lai mah phawkin, tua hunte mangngilh lo hi. “Pasian sathau-nilh” ahihna pen zahtak hi. A taktakin ci leng, David pen Saul sangin thahatzaw, pilzaw, siamzaw, galhangzaw, mipi pahtakna zong ngahzaw kha ding a, tuate pen kisak theihna leh Pasian sathau-nilhsa Saul zawhthawhna in zang lo hi (Pasian sathau-nilhlohte tungah a gamtat dan bel thu tuampi hi).\nTuhun Khristiante lakah hih David lungsim bang i kisapna ciang om hi. Pastor, evangelist, missionary, adgte. ni khat zong a sem ngei lo, ahih kei leh a sem nuam lo pawlkhat in, ei hihna kithei loin Pasian sathau-nilhsate tungah ngaihsutna hoih lo, kammal kilawm lo leh gamtatzia kilawm lo pipi kizang kha thei hi. Laitan, neih le lam, in le lo, pilna-siamna, leh theihna lamah amau sangin lianzaw leh mite zahtak zawk i hi phial zongin, tuate pen Pasian sathau-nilhsate taih nading, engbawl, zawhthawh bawl nading hi lo cih i phawk ding kisam mahmah a, i zat khelhloh ding thupi hi.\nEvan. Lang Do Khup in a thugenna khatah, “Ken Pasian thu genna a ka pai kawikawina leh ka thugennate ah Pasian nasemte taihtaih lo, lang bawl lo ka hih manin kei tungah zong kuama’n haksatna lua hong bawl lo uh hi” ci hi. Pasian mite a zahtak siamna in amah zong mite’ zahtak suaksak cihna ahi hi.\nDavid mah bang a Pasian sathau-nilhsa mite siatna, sihna, guallelhna a thuak(pih), Pasian sathau-nilh mite a gensia leh a langbawl hi lo a, Pasian adinga a kisapna uah a huh leh kithuahpih thei ciat dingin hih thu a sim mimal kim Pasian in a thakin thupha hong pia hen. Amen.


url: =Malaysia gamsung ansai te ah gammi tebek anhuanding in kizatsawm :: ZOMI DAILY\nposted on 23 June 2018 at 6:27 pm Lomkholna: Malaysia, News, Sawltak, World\nMalaysia gamsung aom ansai “Food Premises” khempeuh ah maikum 2019 January 01 ni akipan anhuan nasem dingin gamdangmi kiphal nawnloding, Local Malaysian gammi tebek ki semsakding cih ki tangkokhia hi.\nZanni in Malaysia Human Resources Minister M. Kulasegaran in atangkokhiat hi a, tuabangthu aki tangkokhiatna tungtawn in ansainei Restaurant leh Coffee Shop Owner te lunghimawh mahmah uhhi.\nMalaysian Muslim Restaurant Owners Association president Ayoob Khan Muhamad Yakub inzong hih tangkona tungtawn in lamdang kasavat a, ka linglawng mahmah hi ci’n genkhia hi. Tuaban ah hihbangvai pen Government in Stakeholders tetawh kikumphot in, tuakhit ciangin vaihawmding kisam hi ci’n genkhia hi.\nIndian Muslim Restaurants te ah Malaysia gammi te nasemding in cialding pen hamsa mahmah hi. Tua ahih manin atamzaw Indian Muslim Restaurants tepen gampualam South Indian panin kikawm in na kisemsak hi.\nSouth India gampanin anhuan nasem akicial tepen khasum zong tamluapi piakkullo in, tuaban ah nasepzia pen amautawh lempen hi ci’n President Ayoob in genkhia hi.\nMalaysia-Singapore Coffee Shop Proprietors General Association president Ho Su Mong inzong hihvai tawh kisai in ahun tomnosung in Local Malaysian gammibek anhuansakding cihpen hamsa mahmahding hi. An hoihtak ahuantheiding pen kumkhat kumnih sungbang hoihtak sinsakphot kul uhhi.\nMaikumthak ah Local tebek an huansakding cihpen ahun tomlua mahmah hi. Ataktak in Local Cook akicing in kingahthei hileh kisemsaknuam mahmah hi ci’n genkhia hi.\nLamgei ansai neuneu, Hawker, Street Food Stall te ah ahihleh anhuan mikhat khawngbek hilel a, tuate adingin bangmah aphamawhlua omloding hi. Ahi zongin ansai agolpi te ah anhuan nasem tampi akicial ahih manin tuate adingin baihvatlo dinghi ci’n genbeh hi.\nTuabek thamlo Malaysian gammi tepen Blue Collar Job nasep ahi anhuan “Cook” cihkhawngpen a utlua tamlo uh a, a utsunsun tezong khasum tampipi ngen uhhi.\nAdiakdiak in Johor Baru khawng aom Coffee Shop te ah anhuan nasemdingpen khasum RM3000, RM4000 bang kipia hi. Ahi zongin Local Malaysian te’n tuazah khasum tawh asep uhsangin Singapore ah paiphei in nasem le uh khasum tamzawlai ahih manin, Malaysian te kuamah in Johor Baru ah semnuamlo uhhi ci’n genkhia hi.\nMore: Poland gampan €50 Million leitawi in Myanmar gamsung ah zatding meiphelh mawtaw 65 kileiding\nMalaysia gamsung aom ansai te ah Local gammi tebek anhuan sakding cihvaitawh kisai in tulaitak kiciak ngeingai hi. Tuabangin Local Malaysian tebek anhuan nasemding in kizang takpileh gamdangmi te tampitak in nasep aki suplawh theiding dinmun himawk hi. Malaysia gamsung ansai Local Restaurant te ah nasem tepen gamdangmi vive hizaw uhhi. Adiakdiak in Indonesia, Bangladesh, Myanmar, India cihpan gamdangmi nasem tamphadiak a, Malaysian gammi te’n semnuamlo ahih manin Cook, Waiter, Cleaner cihtepen gamdangmi te vive in asemzaw ahihi. Anhuansiam Cook, Chef te’n nasepdang ngaihsut pianpian akul khadiam? Sawltak #zomidaily\nPrevious: Lungsim an\nNext: Ih nuntakna ah a thupi penpen thute ~ Khup Lian Thang


url: =Leitung daihna pupi phamzawh kumkhat nua ah :: ZOMI DAILY\nposted on 26 December 2014 at 10:10 am Lomkholna: Article, Khanno\nLeitung daihna pupi phamzawh kum1 nua ah\nLeitung daihna, nam kikhenna le kideidanna, liangko kikimlohna te alangpang Pu Mandela sihzawh kum 1 hong hi ta hi. Asihni Dec 5, tuni in a pianna gam ahi South Africa a gambup in amau ngeina tuamtuam te tawh phawkna bawl uhi.\n“Amah pen leitungbup’ i galhang pa ahi hi.” ci’n American gamlutangpi Obama in genkhia ngei hi. Pu Mandela in South Africa gamah mimal atawm nampi Mikangte ukcipna beisak in, democracy zia tawh a kalsuanpih pa ahi hi. Nam khatlekhat liangko kikimlohna, ki deidan nate a langpan na hangin thonginn sungah kum 27 vilvel tang kha hi. Ahizongin a tawpna ah South Africa gam i democracy zia tawh kitelna ah a masa pen gamlutangpi le amasa pen mivom gamlutangpipa zong ahi hi.\nA ma thu pawlkhat\nMandela pen Rolihlahla Mandela khua ah July 18, 1918 kumin suak hi. Nuntakna niam le a zawngkhal African khuano khat pan akhangkhia ahi hi. Kum 9 aphak ciangin a pa lawm khat ahi, mihau le beh phungpipa khat in kem hi.\nSanglai sinna ah, Mandela in African tangthu le nidang in a pulepate uh minam kideidanna nuai ah haksa takin a nuntak, khuasaknate zong sinkha hi. Tua akipanin aminam pihte hutkhiatnopna lungsim hong vom hi. Tuazawh asawtlo in Johannesburg ah ong zinkhia in tua mun ah Law (upadi) hong sin hi. Minam khatlekhat liangko kikimna ding le kibatkimna ding a hanciam African National Congress ah pawlmi in zong alut hi.\nMikang ukcipna thukhun (apartheid) langpan kipan\n1948 kumin gam-uk thuneite in Apartheid kici mikangte te thuneih theihna ultung tuansakna thukhun hong bawlkhia uhi. Hih thukhun in mimal apha (majority) mivomte sumbawl, paibawlnalam ah khantoh theih nading lampi tawmno bek honsak hi. Hih thu huhau in Mandela zong gambup ah kawnvak in tatsialo aa diktat takin thukhun langpan nading mipi te hong zawn hi. Gam-uk thuneite langpanna dingin mipi kaikhawm cih thu tawh kiman in khantawn thongkia dingin thu khensatna thuak kha lai hi.\n“Khat lekhat kihual khawm le liangko kikimna ahi a suakta tangpi khuasak zia le a etteh tak democracy bangin kalsuan ding ka ut mahmah hi” “Hih thu in ahih le ka nuntakna ah ka lamet le ka sepzawhding aa kaciam a hi thu khat ahi hi. A kisap aa leh zong a hi bangin ka nuntakna nangawn a piakhia dingin a kigingsa in ka om hi.” ci’n a kimat hun sungin genkhia ngei hi.\nMandela kimatna hangin leitung bup in South Africa gam mawhsak in leh sumbawlna lam khaktanna, sumlepai kizopna ah kiciangtanna cih kikatnate a gamin thuak kha pah hi.\nAmasa pen Mivom gammakaipa\nFebruary 11, 1990 in South Africa lutangpi F.W. de Klerk in thonginn panin Mandela suakta sak hi. Anih un nampi ukcipna bei nading hanciam khawm uhi. Tua zawh kum thum khit ciangin, a hanciamna hangun amau tegel in Noble Peace Prize ngahkhawm uhi.\n1994 kum ciangin, South Africa gam tangthu ah a piang ngeilo mivomte in metang piaktheih na thu ong piangkhia ta hi. Mimal tampi apha mivom te in Mandela metang hong pia pah uhi. Gam-uk lutangpi a sep sungin, nuntak khuasakna innlelo khantoh nading, pilna lam le sumbawl na lamah gambup mipi a tamzaw ahi mivomte akhantoh nading in hong hanciam hi.\n1999 kumin gammakaihna lampanin khawl hi. Tua kum mahin, Nelson Mandela’s Children Fund, ci’n a zawngkhal a genhthei South Africa naupangnote panpihna pawl hong phuankhia hi. “Naupang te ahih le ka gam i hauhna ahi hi. Amaute pen itna piak ding ahi hi” ci’n TFK tawh interview khat ah genkhia ngei hi.\nKum tampi sung leitung daihna dingin hanciam hi. 2007 kumin, The Elders kici leitung ah galkidona, gamsung buaina te a bei nading le mihing right te a ultung sak leitung gammakai luite kipawlna ah kihel hi. “Bawng honte akician lampi ah a tot ding na deih leh a nung uh panin ciangduai khat tawh ding in. A thahat le a hangsan zaw deuhte a mai ah hong paipah ding uh aa, a nung ah a honpi khatin hong zui ding uhi. Nang in ahih leh anung pan in a uk na hi hi. Hih thu pen makai khempeuh in a cinn huai thu ahi hi” ci’n TIME tawh 1994 kumin kiholimna ah genkhia ngei hi. (ciangduai = thukhun)\nDecember 5, 2013 ni in Pu Mandela in hong paisan ta hi.\nMandela’ gen kammal hoih pawlkhat;\n“Mihing khat i hoihna pen meikuang bang hi aa, kisel cip kha thei mah hi; ahizongin ki phelh zolo hi.” #LUNGSIM\n“A ki imcip thu khat ka mukhia hi. Mual sangpi khat kah zawh khit ciangin, mikhat in mual lian tampi kah ding omlai cih muthei bek hi.” #HAKSATNA\n“Kum bangzah nungta cih pen a thupi hilo hi. Midang te nuntakna ah bangzah phattuamna le thupha bawl zo cih in na nuntakna aading a thupi pen ahizaw hi.” #AKICING NUNTAKNA\n“Makai takpi ahih leh a mipih te suahtakna ding a neih khempeuh akipiakhia sa in a om kul hi”. #MAKAIHNA\n“Mikhat peuhpeuh in a nasep na tung ah lungsim takpi tawh le lungduai takin a sep zawh nak aaleh tua dinmun le hihna cihte khengval in gualzo theilua hi.” #GUALZAWHNA\n“Anop le anoplo tuahkhak thute ah pilna lak theihna in khantoh picing nading zialetong khat ahi hi.” #PILNA\n“Mandela nua ah nuntakna thak om lai hi. Leitung ah ka nitawpni ciangin ka nusiat mite in “Hi teng aa kisial mipa in a gamle minam aading a vaipuak te a zo siangpa hi” hong kicih ding ka theinuam hi.” #LUNGGULH\nLai at; Nk Khanno\nRef; Nelson Mandela 1918 – 2013; South Africa’s first black president dies at 95 by Justin Chan\nPrevious: Nongsang Zodia? ~ Rev. Fr. Damian Dal\nNext: Bible Quiz: Jesu suahna tawh kisai ~ DK Khup


url: =Nupi naupaai kha 6 aphapan khat mawtaw in taihlum, naungek ahunlap in ki at khiathei :: ZOMI DAILY\nposted on 15 May 2017 at 12:05 am Lomkholna: News, Sawltak, Singapore, World\nSingapore gamsung Jurong West ah nupi naupaai khat mawtaw in taihlum in, agilsung aom naungek pen ahunlap in ki at khiaman cih Straits Times pan kiza hi. Saturday ni zingsanglam in thupiang hi a, nupi naupaai pen kha 6 aphakhin ahihi.\nAteknu tawh zingsang Breakfast anekkhit uhciangin vanleiding in Market lamzuan in apaikhawm uh hi a, mawtaw koihna Carpark panin apusuakkhia Lorry mawtawpi khatin naupaai nupi pen phukha citciat hi.\nNaupaai nupinu minpen Goh Chieh Ting kici a, kum 25 aphakhin pankhat ahihi. Atung Photo pen Goh Chieh Ting ii Photo ahihi. Mawtaw in aphutkhakna ah si tampitak luangkhia in, amanlangin zato kipuakpah himahleh zato panin hongnusia hi.\nAnu asih ciangin zato siavuan te’n agilsung ah khacingnailo, kha 6 bek aphapan atano pen amanlangin Emergency Caesarean bawl uh a, at khiapah uhhi.\nNaungek pen upmawh sangin cidam mahmah a, kha 6 phapanding buangin gol mahmah kici hi.\nNaupaai nupinu pen ateeknu tawh zingsang Breakfast anekkhit uhciangin Market lam zuanin khut kilenkawm in lampi akankhawm uh cihi. Block 456 geinai, Jurong West Agenue 1 ah lampi akan laitak zingsang 8am hunin atuahsia ahihi.\nLorry mawtawpi pen Carpark panin pusuak in, ahunlap in Brake sikgawp himahleh khawlmanlo in naupaai nupinu anawkphei ahihi.\nAteeknu pen khasia mahmah in, atuahsiat hun akipan kapkapmai cihi. Naupaai pen ahihleh alu liamgawp in Ng Teng Fong General Hospital ah akipuak hangin zingsanglam 9:30am hunpawl in sisuakpah hi.\nMawtaw hawlpa pen kum 46 aphakhin khat hi a, thunei te’n manpah uh cih kiza hi.\nSunday nitaklam in sihvui hunbawlna ah Goh Chieh Ting ii alawm agual leh meltheih tanau tampi ki kaikhawm uh a, ki khasiat mahmah hi. Ataneu ahihleh cidam mahmah bilbel cihi.\nRelated: Nupi naupaai kha 6 aphakhin khat inndawl 3 na panin kia in sipah\nGoh Chieh Ting ii sihna vaitawh kisai in apasal leh anu apa te’n bangmah genkhiatding utlo uh a, ahi zongin Ng Teng Fong Hospital panin ahunlap in ata uh aki at sakpen siavuan te tungah lungdam mahmah uhhi. ZD Sawltak #zomidaily\nPrevious: Tulaitak leitungbup Computer Cyber Attack kibawlsiatna mi 200,000 in thuakkhin\nNext: US Musician khat amahleh amah meitawh kihallum, Facebook Live in khah\nJohor Baru ah khutdawhngen te’n khakhat in RM10,000 bang ngah\nGengen in, Agen banglo ~ Thawn Tuang\nKhumbitna Manpha (Lockdown) ~ Jam Daniel\nTang Ka Lungtup Federalism (Part 1)\nUS te nungkik sawm nawnlo


url: =2015 Zogam Kiteelna Result Feedback :: ZOMI DAILY\n2015 Zogam Kiteelna Result Feedback\nposted on 9 November 2015 at 8:05 pm Lomkholna: Election, Myanmar, News, Zokhai\nResult-pen English I’ kawmpak hi-in kawm suaksuak mai lehang kiamsukna lawh saam kenteh mataw!!!\nZogam Kiteelna result-ah ZCD leh USDP te-nih Government leh Opposition (gamlian-tawh tehpak) dinmun ahihman-in result asuak limlim lungdamhuai-hi.\nZogam khua kimciat pan-in kiteelna result daan-a malsim/list hongki mawkkhah ngeingai, upmawh gen ziazua-tawh, “ZCD vote pialote, USDP vote piate” aci-tawh bang-tawh papipi naupang kampau-a laigelh tampi-zong omkhin, hihte azumhuai mahmah, minam tualniamna ahihi.\nKiteelna hongtun ma-in Zomi-ah luankhop theih nading thusunna ka-nei zeel-a, pawlkhatbang ki print khia-in khuate-ah kihawm-hi. Politician ahilo, organisational leader-zong ahilo, biakna makaai-zong ahilo ZOMI AMIHING A-It mi khat ka’ hihna bulphuh-a ka’ suutden: “Kuakua-in ngah taleh minam khantoh pah zuahzuah nading omkei, party khat leh khat mahsahlah hunlaai bang-in ki-el, ki-gaal, kido kei un” cih Zomite hong phawkthak sakkiik nuam-ing.\nInclusive idea akici ahuamkim ngaihsutna-pen Zomi khangluui khangthak sung-ah haksa kisa mahmah phadiak-a, exclusive idea akici paihtuam ngaihsutna naakpi-in thahaat sese-hi. Hih-pen minam buppi’ ading masuan hongkhaak ling hi-a, biakna, tualsung kipawlna bangkim-ah humtuam paihtuam neihnate-in minam, pawlpi leh innkuan kisia sak-hi. Tua thugui I-theihcian nading naakpi-in khuadaak-in mitte vaak sakding hihang.\nKiteelna result tungtawn-a feedback pawlkhat exclusive idea-tawh agualzo bang-a aseh mite flattering akici maaibiaktuamna-tawh kizom kammalte kimu-a, zumhuai mahmah-hi. Kongtungpa akah hang-in kongnuaipa anawlkhiin khaakleh ahoih kiveengtaatna (good neighbourhood) piang ngeilo dinghi. Ahoih kiveengtaatna lo-in patau kaangmei-a kipan gaallehsa peuhmah-ah kihong/kihonkhia ngeilo, pangkhawm ngeilo ding-a, sawtsawtleh kilehheek (betray) laaiding muhsa ahihi: Lehheek – na’ pawlpih, na’ minampih khat’ thusim ama’ gaalte’ kiang-ah vagen, vapuak, va-sutuah cihna ahihi.\nTutung kiteelna-ah Laaitui Khua’ khantohna kahong pulaak nuam-hi. 1990 Kiteelna hunlaai-in Laaitui Khua pan-in ZNC’ ading meé tang 6 bek kingah-a, 2015 Kiteelna hun ciang-in atuul-a sim kingah-hi. Laaitui Khua-ah meé tang 4,000 kiim a-om ahihi. Meé tang 200 – 300 ciangciang anei-bek Zogam khuaneu 4 leh 5 te-in meé luankhat-a aluangsak luahluah zong-in Laaitui Khua pan-a lawng nih/thum-a aluang’ sang-in tawmzaw laai-hi. Tua ahihman-in “buiipi leikeii inzong khua-ngai” acih mahbang-in pilvaang leh ahuamkim lungsim-tawh kalsuan siamding naakpi-in kisam-hi.\nLaaitui Khua-ah kum 25 sung-in meé tang tuul vaal akhan nading-in ZCD te’ nasepna-zong hilo-a, “minam-ah luankhop dingciang lunggulhna” bek-tawh hihzah akhang ahihi. Naute khenkhat maaimial kisa mahmah uh-a, kei mimal kahihleh naakpi-in ka’ angtang mahmah-hi. “Laaituite khanglo ta-uh, kipan ta-uh….” ci-in ka-lawp mahmah-hi. Hong kipan vaanglakleh hong khawlkiik khollo ding-a, hong tawtolh khollo dinghi. Zomi thuguipite kisuutpih zolopi mah-in, Zomi minam kalsuan nading tuplehngiim tuamtuamte kisuutpih zolopi mah-in, USDP banghi-a, NLD banghi-a, ZCD banghi-a cihte kihilhcian zolopi mah-in Laaitui Khua-ah ZCD-in ahoihkhom meé hongngah theihpen naakpi-in ka-angtang mahmah-hi.\nTua hi-a, ZCD-in solid phialphial-a meé angahna khuate hitaleh ZCD amaai-et kholnuam-a kamthak, gongthak uipi meiipeek velvel tepawl-in naakpi-in paulehhaam kidopding thupi dinghi. Khua nih/thum gawm’ sang-a meé-tang atamzaw akingahna khua khat zahpih niknek, engcih niknek, naupang selnoh bang-a “kogawp kei un” cih neknuk khawng-pen uipi meipeek velvelte’ kampau ahihi. Tuabang mite naakpi-in maaizumhuai ahihlam kiphawkleh minam aki hampha hipah dinghi.\n2015-pen ahampi Result hi-a, Kawlgam buppi tanzil-ah khuahun kihei ziading kigencian thei naailo-hi. Gambup tanzil-ah NLD-in “zo-khin” DASSK-in ci-a, tutak-a thunei gaalkaapte-in “thuneihna piakhia dingmaw, khaaktan dingmaw” kithei naailo-hi. Limitation tampi-tawhzong piakhia maithei-hi. Limit cihteh gamtat nading lampi honkhat khaakcip cihna hi-a, Kawl Gaalkaapte’ ngeina ahihi. “Tuabang hihngam kenteh, gamdangte-zong kigolh…” cihding hikhin khollo-hi, banghanghiam cihleh gamdangte a-awlmawh deklo Kawl gaalkaapte ahihi. Lau neilo uh-a, khual neilo ahihman-in kisuanna leh maaizumna nei theilo uhhi.\nHihbang kawmkaal-ah, Zomi khua khat leh khat ki-gimneihpah, kilangbawlpah, ki-heem etpah cihte namneu lungtoii ahihman-in tu mahmah-in nusia ciatni. Kawlgam buppi hong kikheel phial lehzong mipi lo-in, party makaai tuamtuamte mah-tawh pankhop loh-in ZCD bek-in asep zawh pakding omlo-a, USDP-zong tuabangmah ahihi. ZCD acinleh USDP makaaite mah-tawh khut hong kiletkhop loh-in minam phattuam nading alianpi pianglo dinghi. USDP-in ZDC’ nasepna khaakzeel, ZCD-in USDP’ nasepna khaakzeel, cihdaan-a lim hong kilatleh amakaaiteng laakkhiat meengmeeng loh-in minam sung-ah enmity akici kigaalneihna ling hongkhang dinghi.\nMinam it khempeuh-in minam sung-a kigaalneihna ling deihlo dinghi. Nang na’ deih-hiam cih nangmah na-kitheipen dinghi. Tua-hi, minam itna: minam it te-in ama’ biakinn-ah akikhawmlo mipihte-zong it-a, ama’ party-ah aluutlo mipihte-zong it-hi. Tua ahihman-in lungsimte saangkhaan-in, ngaihsutnate taangzaii sak-in, thumuhnate keeksau-in, sepsuahnate thasaan lehang Zogam hong paalluun dinghi.\nNOTE: “USDP te-in meé ngah veve” ci-a lamdang asa sanggamte-in thunung thumaa I’ muhlohman ahihi. 1947-a kipan tuni ciangdong hongki- khuaknim (brainwashed) dikdek khinsa-pen Mihing’ Hihtheihnate (Human Rights)-tawh kisai mei-aam neuno khat 1990 kum-a hong kimu kiau ziak-in “kum 25 sung-ah hihzah-a kikheelna lianpi omta” ci-a naakpi alungkimhuai hizaw-hi.\nKawlgam Buppi Kikheelna hongpiang tahen!\nZomi Minam Buppi sung-ah kikhualna hongpiang tahen!\nPrevious: Ih kaal ah guam thuukpi… (Part 3) ~ Zomi Quavadis\nNext: Breaking News (Election 09 Nov 15)


url: =NEWS Zomi News Dr. Stephen Hre Kio le Zomi Makaite Holimna Nei\nwritten by Thangho , March 26, 2015\nIh lawm te ma kai te tawh ki kup na a nei khem peuh Zomi ma kai ki ci thei pah sam ding a hia #toilaimahmahhang\nwritten by Zomi Lungtup , March 26, 2015\nEi Zomite tawh kilem ding a deih uh leh :\n1. Dr. Hre Kiu in Tedim mi cih kammal zangh nawn kei henla, Zomi mah zangh zaw hen.\n2. Chin te leh Zomi te cikmah hun in huang khat sungah ki omkhawm thei ngeingei lo ding hi. Tua ahihman in a lawhcing ngei lo ding thu khat buaipihpih zaw dah mai leh hoih pen ding hi.\n3. Zomi te tungah CNF hong tatsiatna te hangin kisiik in hong thuumkik uh hangin a sisa te hong thokik tuan lo ding ahiteh Pasian min tawh ih maisak zo ahiphial zongin cikmah hun in kimangngilh ngei lo ding hi. Tua ahihman in khawl bawl zaw hen la, amau mailam ding nawt zaw hen. Hong pawl bawlbawl zah mai hen.\nBangbang ahizongin Chin te leh Zomi te kipawl khawm, lam ton khawm thei ngei lo ding hi. Tui leh mei mah a bang den ding hi ta hi.\nwritten by ThangSK , March 26, 2015\nZomi makaite' thugenna/dawnna zong thei nuam si hang e mataw.\nwritten by Singpi Gualnam , March 26, 2015\nDr. Steven Hre Kio ii thugen tawh kisai dawng kikna! (Gamdang tawh kituak dawnna)\nZomi leh Laimi te sungah a kibanglo i dinmun tampi om hi. Tuiphum(Baptist) biakna pen Laimi te lak ah majority hi aa adang biakna tuamtuam te vuknelh zo uh hi. Baptish pai dan mahin mun khempeuh ah organized takin pawlpi phut thei uh ahihman in pawlpi kitam kham cih bang tam kizak ngeilo hi. Pawlpi kem sia te thuthu aa nasep cih bang omlo ahihman zong pawlpi te kip in ka um hi. Amau kansuan zia pen leitung vai mahmah aa religious leh politics pen a khensa kei uh hi. Pawlmi makaih nop man aa pawl a phuan tuamtuam tawm hi. Mipi in nuam a sak kei zong inntuan nuam pahpah sia omlo ahihman in a tai nading uh om tuanlo hi. Kipawl khopna nuam sa semsem aa mun khat leh mun khat kipawl khawm association bawl ding pen haksa sa nawnlo uh hi.\nZomi te sung bel i upzia, i kalsuan zia pen kibang theilo hi. Biakna lam enleng majority cih bang omlo in i mun tek ah kitha hat tek hi. RC, Tuiphum, AG, EBC, Seventh Day, UPC, ...etc cih bangin upna leh paizia kilamdang lua hi. I tun na peuhpeuh ah i tuncil lam mi tawm lua i hihman in Fellowship min khawng tawh i omkhop pong hang pawlcing pian leng ei aa tek mah ki lunggulh zaw veve hi. Ei upna tek tawh Pawlmi kiphuan aa kikhenna hong om tawmtung hi. Hih pen ahi ding mah hi aa i santheih loh pen i khialhna hizaw hi. Fellowship sung khawngah i omsak nop den pen ei khialhna hizaw hi. Upna kibang, tawnzia kibang aa i kikhen pen bel a kilawm lo, a hoih vetlo thu ahihi. Atung aa biakna teng i phuah pen ahi ding mah ahihhangin Baptist pawl nih, AG pawl nih, EBC pawl 2 i om pen i kipawl theih loh man hi. Laimi te danin Association khawng kiphuan zolo ding hi. Hih pen poi peuhmah lo hi. A poi penpen ah Biakna sungah i kithu tuak lohna pen minam sungah i tonpih den pen a hoih lo penpen hi. Tuiphun pawlpi khempeuh i kipawl theihlohna pen ei ginat lohna hi. AG pawlpi khempeuh i kipawl theih lohna len ei kiciat lohna hi. EBC khempeuh i kipawl khop theilohna pen ei kicinlahna hi.\nAmau tawh cik mah in kibang thei ngeilo ding hihang. Amau tawh a kituak formula pen ei tawh kituak hetlo ding hihang. Ei dinmun , omzia tawh kituak aa formula dang i bawl kul ding hi. Amau danin religious leh politics kigawm khawm thei lo ding hi. Upna, tawnzia a kibang teng kigawm zo leng aa, minam vai ah i sisan tung bek ah base leng bang a ci tam ci nuam ing!


url: =Hebru 12 | Siantongluan.net\nHebru 12 |\nTua hi a, eite in i kiim i pamah hih zahin a tam teci nei ihih ciangin eite a hong dongtangsak thei nate khempeuh leh eite a hong gakcip mawhna leh khialhnate khempeuh paikhia-in, i mai-ah a om taina ding lampi a mong dongin lungsim kiptakin tai ni.\nEite hong makai-in i upna a hong cingtaaksak Jesuh mitsuanin nei ni. Mailamah a ngahding lungdamna hangin maizumna kihta loin singlamteh tungah sihna hong thuak a, tu-in Pasian tokhom taklamah a tu hi.\nTua zahta-in mawhnei mite langbawlna a thuaknate ngaihsun un la, note lungkia loin khauhtakin om un.\nTu ciangdong mawhna tawh na kidona uhah sihna zah ciangdongin na dona uh om nailo hi.\nPasian in note, tate, hong ci-in hong hanthotna thu mangngilh khinta na hi uh hiam? Pasian in note kiangah, "Ka ta aw, Topa hong thuhilhna zangkhai ngaihsut kei in la, gim a hong piak ciangin lungkia kei in.\nBang hang hiam cih leh Topa in a it mite thuhilh a, ta taktakin a ngaihsut mite a taii hi," hong ci hi.\nPasian hong thuhilhna na thuakding mah uh ahi hi. Pasian in note ta-in hong ngaihsun ahih manin a thuak na hi uh hi. Pate thuhilhna leh taiina a thuaklo ta kuamah omlo hi.\nTate thuak bangin thuhilhna leh taiina thuakloin hong kikoih mawk leh ta taktak hiloin zawlta na hi lel ding uh hi.\nTua banah, i leitung pate in gim hong pia a, zong i zahtak lai hi. Tua ahih leh kha thu tawh kisai-ah i Pa thu mang phazaw-in i nuntak ding kisam hi.\nI leitung pate in amau hoihsak bangin nuntak tomno sung ngaihsutna-in hong thuhilhin gim hong pia a, ahi zongin Pasian in amah tawh kibangin siangtho-in i omtheihna dingin eite hong khualna-in hong thuhilhin gim hong pia hi.\nThuhilhna tawh gim hong kipiak ciangin nuam kisa hetloin na kisa mahmah sam a, ahi zongin tua thuhilhna a mangzote in thuman nuntakna hangin nopsakna thaman a nung ngah uh hi.\nTua ahih ciangin a zaw nuangnuang na khutte uh leh a no dakdak na khukte uh khauhsak un.\nBai luangluangin a paite, na guh na taang uh a kipelhlohna dingin lampi tang zui-in na pai un.\nMi khempeuh tawh na kilem theihna ding uh hanciam un. Nuntak siangtholo tawh kuamah in Topa mu zolo ding ahih manin nuntak siangtho na nungta un.\nPasian hehpihna a ngahlah na hihkhak lohna dingun na kidawm un. Zungkha a nei singkung hong khangin mi tampi gimsakin a siatsak bangin mite a siasak na hihkhak lohna dingun na kidawm un.\nNumei tawh a mawh mite suakkha kei un la, Esau bangin annek khat tawh innluah za a zuak mi na suahkhak lohna dingun kidawm un.\nBang hang hiam cih leh Esau in a pa kiang panin thupha ngahkik nuamin khitui naptui tawh a nget hangin a gamtatnasa a bawlkik theihna ding lampi om nawnlo ahih manin bangmah ngahthei tuan nawnlo hi.\nIsrael mite in a tuahsa bangin note in Sinai Mual tunga meikuang, khuamial leh lungzinna, huihpi,\npeengkul tumna awging leh a kihtakhuai awgingte na za nai kei uh hi. Israel mite in awging a zak uh ciangin kihta lua uh ahih manin a zakkik nawnlohna dingun a thum uh hi.\n"Ganhing nangawn in tua mual a sukkhak leh kidenglum ding hi," ci ahih manin thuakngap lo uh hi.\nTua pen naklauhuai mahmah ahih manin Moses in zong, "Lau-in ka ling hi," a na ci hi.\nAhi zongin note pen Zion Mual, a nungta Pasian khuapi, vantung Jerusalem, simzawhloh vantung mite a omna,\nvantungah a min a kikhum Pasian ta upate a kikhopna, mi khempeuhte thu a khen Pasian kiang, a cingtaakin a kibawl midikte kha a omna,\nthuciamna thak a hong vaihawm Jesuh kiang, Abel sisan sangin thu hoihzaw a gen sisan a kithehna mun na tungzo uh hi.\nTua ahih manin note tungah thu a hong genpa thugen na ngaihloh khakding uh kidawm un. Hih leitungah thu a genpa thu a ngailote suaktalo ahih manin vantung panin thu a hong genpa thugen ngai kei lehang i suakta kei zaw kan lai ding hi.\nTuahun lai-in thu a gen ciangin leitung kiling a, ahi zongin tu-in amah in thu hong ciam a, "Leitung bek lingsak loin vantung tawh zong khatvei ka lingsak lai ding hi," hong ci hi.\n"Khat vei lingsak kik lai ding," a cih ciangin a kipiangsak nate kilingsakin kipaikhia ding a, a kilingsaklo nate kip lai ding ahihna thu hong kilangsak hi.\nTua ahih manin a kilingsak zolo Pasian gam i ngah manin lungdamin, zahtakna leh lamdangsakna tawh Pasian lungkimna bangin amah bia ni.\nBang hang hiam cih leh eite Pasian pen a kangtum thei meikuang tawh a kibang ahi hi.\nTedim Lai Siangtho / Laibu: Hebru 12


url: =ZOGAM.COM - June leh July kha America ah\nJune leh July kha America ah\nDelhi ah Biaklun Shoute leh a zi Lian thusiamna tawh May 30, 2012 nitakin amau innah Elim Resource Center tawh kisai kikupna leh annek khopna hun kizang hi. Delhi khuapi sunga kumpi leh company nasem mi 20 kiim khawng tawh hun ka zang khawm uh hi. Topa gam adingin septheih bangbang a hanciam mite tawh kikholh theih manpha kasa uh hi. Tua panin US lam zuanin ka dingkhia uh hi.\nJune 3, 2012: Myanmar Full Life Mission Church, Los Angeles kikhopna ah Heb 11:16 “Bang hangin Pasian in amaute Pasian hih ding maizum lo hiam?” cih thu ka gen hi. Pawlpi sia Dr. Chin Khua Khai makaihna tawh hih pawlpi in mission nasepna leh khamangthang veina lim neih mahmah hi. Topa hehpihna tawh kawl mite khat khit khat Jesu khebulah tunpih zo dingin hanciam thungetna nei uh hi.\nJune 9-10, 2012: Zomi Community Church, Denver: Sia Tua Mung leh Sia Kap Mang tawh Denver ah ka kituntuah uh hi. Pawlpi hunzatna ah amau lawmta in lasakna lam khempeuh makaih in ken thugenna hun khempeuh ka zang hi. Mi ka tam khawlloh uh hangin lungdamna leh thangah mahmahna tawh hun ka zangkhawm liailiai uh hi.\nJune 13- 17, 2012: Zomi Christian Church, Chicago: Denver panin Chicago khuapi vanleng tawh paisuakin, Chairman Sia Pau Cin in hong muak a, a mawtaw ciamtehna Singlamteh mah na kikhai pah lingleng hi. Tua nitakin amau innah anne khawmin ka taam sung khempeuh Sianu Sanlun leh Suan K. Tuang in amau inn ah hong zintungsak uh hi. A tapa uh Sian Deih tawh vaksuk vaktoh nading Upa Pau Cin te'n a mawtaw uh hong zangsak uh hi.\nChicago khangnote kithalawp mahmah bek loin thu leh la dot ding tampi nei uh hi. Hih hun sungin mawhna leh tatkhiatna, gupngah kitelna, uplohna tuipi sunga kiat ding a lauhhuaizia thu a kipan innkuan thu leh nupa nuntakna noptak zat theih dingzia te ka gen uh hi. Ka zi Dimnu leh ka tapa uh Tg. Toshi Mang in zong thugenna ah hong huh thei uh hi. Nipini in khangno 11 upna sunga kitel pulakna nungzuih ding khensatna hangin tuiphumna Pa Piang Mung te huang sungah ka nei uh hi. Tua ni Pate Ni ahih tawh kituakin kikhopna nuamtakin kizang thei hi. Hih hun sungin Wheaton College ah Billy Graham Museum Center ka hawh uh a, tua ciangin Moody Bible Institute zong ka pha uh hi. Chicago innsang Willis Tower ah dawl 103 dong kahto in ka khuadak uh hi. Kum nih kum thum zawh ciangin Wheaton maw, Moody ah Lai Siangtho sangkah ding khangno zong om zo ding hi.\nJune 20-23, 2012: Zomi Christian Church, Columbus : Chicago panin Columbus dong vanleng tawh leng ung. Nu Khawm leh a tanu CiMung in hong muak uh hi. June 22, 2012 sun hun sungin naupang leh khangno kigawmin mi 25 khawng tawh thusinna ni khat sung ka nei uh hi. Thusinna ah, “Pasian in mihing hong bawlna a hang,” “Mawhna leh kisikkikna thu,” “Topa hong tatna thu” te ka sinpih uh hi. Nitak kikhopna ah Luke 13:1-9 sunga “Theikung thugentehna” siksanin thugenna hun ka nei hi.\nJune 23, 2012: Tuni sun hun ah Dimnu in Luke 15:8-12 sung panin innsung kikepna tawh kisai gen hi, ken tua zawh ciangin “Mihing Lungsim” cih ka gen hi. Nitak lamin I Peter 3:1-7 sung zangin “Khristian Nupite leh innsung” thu ka gen hi. Nitak kikhopna zong kinei a, Late 1 sunga mi nuamsa leh mi nuamsalo thu ka gen hi. Topa tungah thungetna tawh hong kipia mi bangzah hiam om hi. June 24, 2012: Zing nai 10 - 2:00 sung “Dotna leh Dawnna” hun kizang a, dotna tampi hong kidong a hih manin a phattuampih ding uh ka lamen hi. Tuani Sia Paupi leh Dimkhek te kitenzawh kum 10 cinna lungdamkohna nei uh a, ZCC pawlpi buppi ann hong vak uh hi. Kikhopna ah thugenna ken ka nei a, “Na innkuan uh na hoih uh hiam?” cih zangin dotna nam li ka gen hi. Sia Paupi te innkuan in Creation Museum hong etpih uh a, a nupa kipiakzawhna leh Pawlpi mite a khualna uh thupi kasa mahmah uh hi.\nJune 26 -July 1, 2012: Siyin Burmese Mission Church, Maryland: Columbus, Ohio panin US Airway tawh lengin Baltimore, Maryland ka tung uh hi. Vanleng tualah Pawlpi senior pastor Rev. Cin Do Thawng leh Upa Mang Khawm Pau te'n hong na dawn uh hi. Amau tawh nitak anne khawmin amau tawh hunzat dingzia ka genkhawm uh hi.\nHong pai unla en un (John 1:39) thulu zangin Sizang Burmese Mission Church summer camp ah kipai khawm ngeingai hi. Tua ni sunnung leh nitak in thugenna thumvei ka nei a, Topa in Amah en dingin hong sam a, gupna ngah nadingin amah pelmawh in i et ding kisam hi. Topa Jesu in amah a theician nuam Johan nungzui nihte kiangah, “Hong pai unla en un,” a cih ciangin a lupna giahna sangin ama thuhilhna leh nuntakzia hi ding hi. Hih SBMC evangelistic camp sungah Luke 15 sung siksanin thugenna gukvei ka nei hi. Topa hehpihna tawh hong ki-ap thak mi pawl khat om hi.\nCamp ni thum a kizat sungin mun thumah ka kisuan man uh hi. June 29 ni-in Camp Fraser, Virginia ah kizang a, tua zanin huihpi guahpi hangin singkung tampi kipukin electric khau tampi sattat hi. Mi 14 in sihloh uh a, mihing million 2 in buaina ngah hi. Ko zong a zing ciangin tui leh mei om lo ahih manin camp nusia in Frederick, MD lamah ka kik uh hi. “Motel 6” ah hunzatna kinei thei a, buaina upmawh lohpi-in a kineih hangin thungaihna, lasakna limtakin kizang thei hi. A zing ciangin Motel 6 zong awng nawnlo ahih manin Hampton inn ah SBMC kum 6 cinna biakpiakna leh thusinna kinei hi.\nTutung SBMC pawlpi mite tawh kikholhna panin ka ciamteh uh thu pawl khat - camp a hong kihel khempeuhte mun thumah ka kisuan koikoi uh hangin innciah cih bang om vetlo uh hi. Camp Fraser bangah khualum lua mahmah ahih hangin kei kihelzo nawn kei ning a ci kuamah omlo uh hi. Pawlpite Siate leh upate kithutuak mahmah, nasep khop siam uh, khat leh khat kizahtak siam uh hi. Siate in khalam vai khempeuh vaan uh a, upate'n sep leh bawl khat peuhpeuh sep noploh cih nei lo uh hi. Pawlpi in biakinn neihna ding hanciamna in inn khat lei-in a puahzawh uh ciangin zuak kik ding vaihawm uh hi. Biakinn hong neihpah nadingun thungetna ah phawk ni.\nJuly 5 - 8, 2012: Zomi Community Church, Ft. Lauderdale, Florida: Fort Lauderdale ZCC Pawlpite kiangah tutung tawh thumvei ka hawhna uh hi. Amau thusiamna tawh zintunna nuam mahmah Universal Palm Hotel ah hong koih uh hi. Khuahun a lum mahmah hangin room sung vot hiuhiau leh innmai ah swimming pool om ahih manin ko pata tuipeekin nuam kasa mahmah uh hi. Thusinnate ah “Nupa kikal buaina a piangsak nam 10,” “Nupa nuntakna Pasian Geelzia,” “Nupa a pankhop theihna ding,” cihte Dimnu tawh ka gen khawm uh hi. Nitak thugennate ah “Khristian nuntakzia nam thum,” “Khristian khangtote ciamtehna,” “Khristian nuntakna thahat theihna dingin Sihsak ding, Koih khiat ding leh Silh ding” (Kol 3:1-12) leh “Kum zalom 21 a mission nasep” cihte kigen hi. Hih pawlpi in mission nasepna ah Zogam ah sangnaupangte laibu, laikung leh sangsap piaksak cih bangin sem uh a, tua ciangin pastor leh pawlpi makai si khin sate zite huhna ahih theih bangbangun sem uh hi.\nPawlpi siapa Rev. Vung En Thang in nisimin hong buaipih a, vakkhiatna khempeuhah hong makaih hi. Pawlpi chairman Pa Ai Mung in Kennedy Space Center, Orlando ah hong paipih a, Rocket kikapkhiatna phualpi, Khapi sung lutna rocket leh vanzatte, Khapi a lut astronaut khat in khapi tawh kisai ahi zongin International Space station vai genna, dotna leh dawnna om hi. Rocket a lenkhiat ciangin bang ci-in kiling hiam cih theih nadingin a kibawltawm khatah ka tuang uh hi. Tua ciang khuavannuai tawh kisai datsian IMAX 3D ah ka en uh a, suang puakkham khawng i maitang hong kha ding tawh kibang hi. America te'n khapi leh international space center khawng khualzin nuamte adingin vaihawm sawm uh hi.\nJuly 12-15, 2012 Zomi Laizom Christian Fellowship, Atlanta: Pawlpi siapa TL Mungbawi leh upate vaihawm siamna tawh pawlpi mite' kiangah zing ann, nitak anne koikoi in innkuante thapiakna leh thungetsakna kinei thei hi. America gam sung Zomi pawlpite lakah biakinn khat sunga kikhawm mi tamna pen hi kha ding hi. Sia Mungbawi in Vanglian Aw Vol. III na bawl khin ahih manin tua lathakte ama tung pan leh pawlpi sung lasiamte tung panin kikhop simin kingai den hi. Gam haksatna leh gilkialna panin Pasian in la a piak bek hi loin gamnuam leh bawngnawi leh aktui tamna gam panin zong Topa a lunggulhna zaila hong phuak siapa pahtaakhuai kasa uh hi.\n“Ephesa bu sunga lungsimte,” “Makaihna tawh kisai,” “Taangban a khung inn,” “Khangno leh thaltang,” “Jehovah Pasian a nei innkuan,” leh “Nungzuihna” thute kigen hi. Pawlpi upate lunggulhna bangin numei makai, khangno makai leh pawlpi upate tawh thusin khopna zong hun kinei thei hi. Topa min tawh “Jehovah Pasian ko innkuan Pasian dingin khensat ing”, a ci a kipan “Nungzui muanhuai” hi ning cih a cite sapna a kibawl ciangin pawlpi mite a lian a neu hong ding uh hi. Topa in hih pawlpi tha hong piaksakin Kawlgam leh India gam a mission a sepna uh thupha hong piaksak hen.\nJuly 18-22, 2012 First Zo Baptist Church, Bossier city, Louisiana: Rev. M. Kham Nang leh a pawlpi mite deihsakna tawh USA Zomi Christian Ministers' Fellowship khawmpi nihveina zang ding hong pai siate khempeuh hotel nuam mahmahah hong tungsak uh hi. Amau inn ciatah siate tawlnga thei lo kha ding ahih ciang ci-in pawlpi mi inn khat ciat in siate zintun man ding hong sik ciat uh hi. Ko innkuan ni nih na tung masa ka hih manun Diamond Jack ah tuilum bathtub ka zat ding hong deihsak manin hong tungsak masa hi.\nSiate thusinna ah “Makai ciamtehna nam 10,” “Makai hihna Peter hilhna panin,” “Makai leh a innsung,” “Makai leh kipawlkhatna (integrity)” cih thute kisin khawm hi. Nitak leh Nipi ni hunzatnate ah “Jesu in nang hong lawn leh,” “Zawnna nam thum leh thupha nam thum,” “Topa in a lamh inn” cihte kigen hi. Ninoni nitak lamin siate kikhenin innkim ah thupha piakna kinei ziahziah hi. Nipi ni kikhop zingsang nai 7:00 a kipan ahih hangin pawlpi mite a neu a lian na kim khin dimdiam uh a, mi pawlkhat zankhua nasemte nasepna panin biakinn hong zuan masa in biakpiakna mah delh tangtang uh hi. Nipi zing ihmutna dingin a ngaihsunte leh Topa biakna lunggulhte kikal kigamla mahmah cih kimu theih hi.\nTutung khualzinna khempeuh ah ka tapa uh Toshi Thang Lian Mang tawh ka kizui koikoi thei uh hi. Thawn leh Liannu te'n Denver ah Toshi Mang kha khat in khat vei amau innah va giakin inn bangin zang thei ahih manin amau tungah ka lungdam mahmah uh hi. Colorado ah ka om sungun amau inn leh a mawtaw uh ka zat dingun hong pia khia ahih manin Topa in thupha hong piaksak hen. Sia Tual Mang in Denver vanlengtual ah hong muak thei gige ahih manin inn a tung bangin ka kingaihsun uh hi.\nZan khat giak dingin Rev. John Thang Hum leh Rev. Zamnu te kiang Laredo ah ka hawh thei uh hi. Amau nasepna zong ka mit tawh muhsak ka hih manin ka lungdam hi. San Antonio a Zomi Baptist Church pawlpite kiangah thusinna leh kikhopnate ah thugenna ka nei thei hi. Sia Mungtawng leh a innkuanpihte Tulsa panin hong pai uh a, la tawh Pasian nasepna hong nei uh hi. Sia Billy Kampi leh a lawmte in Topa sungah lungdamin kalsuanin a khangto pawlpi hi dingin ka deihsak hi. Zomi te America khuapite ah Topa phat ziahziah i cih ciangin lamdang sa in i manglam bang hi. Kumpi David in, “Hih in Topa' nasep hi a eite'n lamdang i sa hi,” a cih ka phawk hi. Topa in thupina tangta hen.


url: =Midangte lakah Zomite ~ Awn Za Pau :: ZOMI DAILY\nKa tan sagih kum (1958-59) Mandalay ah sang ka kah lai in 4th Chin Bn omna Mandalay Hill kici mual bul panin Army Middle School, Nandwin( tuhun ciangin Nanmyo kici) dong, nisimin ciah leh kuan mawtaw tawh sang ka kah uh a, sangkah sung lobuang inn tun ciangin Kawlpau kizang nawn vet lo hi. Ka veng ka pam uh lah Tedim Zomi vive hi a, eimau vive tek pau mahin ka pau tangtang uhhi.\nMeiktila Army Children’s High School ah(1961 – ‘62) tan 10 ka kah leuleu ciangin 4th Chin Bn mah pan a kah ka hi a, Mandalay sangkah lai tawh kibang linlian hi. Taunggyi College ka tun leuleu ciangin zong(1962 – ’64) kha nih sung khawng kei leh Tg Khai Do Thang (Suangpi) leh Kawlte khat tawh inn ka saapkhawm uh cih loh, tua zawhteh kum nih sung eimite kiang mahah lawm Khai Do mah tawh a om khawm ka hi uh a, Zo pau vive mah kitam zat leuleu hi. Cih nopna ah tan 12 on dong Kawlpau deih bangtak leh maingal takin ka pau thei naii kei hi.\nYangonah 1964 akipan RIT ka tun ngawngaw tak ciangin, cik a khan ka muh ngei naii loh Magwe pan Kawlte khat tawh ka kikhankhawm uh a, ka gei ka pamah Kawl pau vive a zangte tawh kithuah den ka hih manin RIT tun teh Kawl pau hoihtak leh maingal takin ka pau thei pan hi. Tua hi a, Kawl pau hoihtak a ih pau ih ham theih ciangin azia atong a lungsim puakzia kiciantheih pan hi. Amau lak mahah ciamnuih ih gen ziahziah theih takteh a kitualtel pan ahihi.\nEi mite pen ei leh ei ki-ngai phadiakin midang kuamah tawh kikhawl thei meellote ih hihi. Lai tan sangpipi a on uh hangin a lai hat mahmah napi Kawl dan Kawl zia kisiam lo hi. A zia a tong ih theih leh hi bek a, ei lak ah kizang nuam het lo lai hi. Ciamnuihna peuh bek in kizang hi. Kawlte peuh kisimmawh nuam thei laideep zaw lai hi. Ih biakna lah Kawlte tawh kibang hetlo pah phot ahih manin, ih ki-naiina ding ih kikholhna ding thu om thei lo mawk mah hi.\nTu hun tu laitak in koici ciang kitungta cih ka thei nawn kei a, ko hun lai in Kawlte pau leh tui leh nga bangin amau om dan khawl dan tawh kituak a kikhawl thei khollo tek vive mah ih hi tek tam, a diakdiak in kumpi nasepna sung zongah, ei Zomi ulian uneu a om sunsunte Kawlte lak leh mi nam dangte lakah, akihel zo a maingal zo ding kisangkhaat mahmah hi. Ka muanpipi Kawl pau Kawl dan siam mahmah ka sakpipite zong Kawl lakah ta zo mahmah lo in, Zo gam khawngah ciah kik ding vive ngaihsun uhhi. A om sunsunte lah nasepna ah mizia mitong leh mi omdan zong zui thei tumtum meelmeello ahitam.. a kinawlkhin pian vive tam zaw hi. Kawl lak a kihel zo a ta zo pen kitawm mahmah lai hi.\nTu hun tu laitak mahmah zongin, College leh University sangkah cih hangin nidang 1988 masiah lai bangin, a hostel cih khat lah om nawn ta mawng lo ahih manin, sangkahna pan kitheihpih lawm leh gual neih theihna ding tawm mahmah hi. Tua bang hun hoih lai in university sangkah pen hostel vive ah ki-om in, Kawlgam bup mun tuamtuam khua tuamtuam pan a hong kah a mi tei vive a kinei tengmah kisuktuahna ahihi. Sangkah hun sung bek hi lo in sun tawh zan tawh innkuan khat veeng khat bang aa, a ki-omkhop ngeiingaii ciangin, lai pilna lam bek hi lo in leitung pilna a tuamtuam om dan khawl dan mi zia mi tong a kipan kithei kiphawk khia ahih manin, a diakdiak in khual gamlapi pan aa hong pai Zomite tungah nakpi tak in lai pilna bek hi lo in, picin theihna pilna siamna lungsim namcin hong guan hong theisak hi.\nGalkap kumpi hun sungin tan sawm ong sunsunte in biakna sang vive ah kipai ngeiingaii zaw ta leuleu a, Kawlgam bup a 5% khawng a pha Christiante sung pan a ci tawm penpente Zomite pian vive bek tawh kithuahna kikholhna bek om ahih manin, ih kim ih paam hong toi semsem hi. Koi mun koi mun ih tun hangin, Ih khua muhna leh ih ngaihsutnate tangzai thei tuan mahmah lo in Zomi kiukiau sung bek mahah ih omom veve lai hi.\nTu lai tak a ih mi bup tawh kituak lo liang a khantohna ih ci zaw diam kiam sukna ih ci zaw diam ih nei ih lam lian penpen bang ahi tam cih ka ngaihsut ciangin, biakna nasem siate leh biakna kipawlna biakinn a tuamtuamte banah, kinen suahsuah theihtheihna dingin beh a tuamtuam, khua a tuamtuam kipawlna ih neihte mah ahi kei nam ka ci simsim hi.\nTua ahih ciangin sangkahna leh nasep sil bawlna ah, Kawlte a kipan nam dangte tawh kinaii tak a kikholh theihna om kei peuhmah leh Kawl milim biate lakah ei Christiante upna paizia tawh kikeelki mahmah ahih manin, kikholh theihna ding lam tampi om theilo mawk hi. Tua ahih manin tu dong mahin, Kawlte tawh kikhawl thei ding Kawl dan Kawl lungsim a zia a tong thei ding, ki-om khol kei lai leh kilawm kasa hi. Tua hi a, mailam ah khangnote in Zo pau Zo dan ih theih mah bangin Kawlpau Kawldan zong siamin amau tawh liangko kikim a, lungsim tawng tawh kizop kikholh theih ding leh amau suan amau muan a ih om theih ding thupi kasa hi.\nTu hun ciangin Kawlpau mahmah zong deih bang tak a pau thei kitam mahmah ta lel ding ahih manin, bangmah haksatna om lua tuan nawn lo ding hi. Ei leh ei sungah pilna khantohna ih ngah thuah nading haksa hi. Ciimnuai Zomite a vek in tul za thum ( 3 lakh) zong ih pha zo kei ding hi. Ih khan khiatna munte in khua neu khuata vive ahihi. Ih nu ih pate hun lai in kikhang to naii lo kankan ahih manin, amau tung pan khua muhna tawm zaw lai hi.\nZomite khuasak zia khua muh zia leh pil ih kisak, siam leh hau ih kisakna te in Zomi sung bup (Chin bup) zong huam sak zo meel lo in kamphen kullo Tedim kampau kiukiau bek sung pan a muhna leh kiciaptehna pan bek hi lawmlawm hi. Chin state sung khempeuh ah a mun a mual a khua a tui ah maingal tak a kihel theih kawikawi ding zong kisam pha mahmah lai hi hang. Zomi sungah hau mahmah ih sakte pen midang mihaute ii sawltak khat peuh dinmun na hi lel bek a, mi dangte pilna siamna leh neihna hauhnate tawh van leh lei kikhaih zah a kikhai ahih lam zong ih muh theih ding thupi mahmah hi.\nTua hi a, a tung a gensa mah bangin vahna ciahna ah mi thu mi la theihtheihna dingin, Zomi lungsim leh Zomi ngeina kemcing sa in, Zomi sung kiukiau bek ngaihsutna pan Kawlgam bup leitung bup muh theihna dingin mi dangte kiangah pilna ciimna ih tawktawk ding kisam pha mahmah hi. Tawkna ding mun ahoih penpen in library ah pai in laibu hoihnono sim ding leh midang lawm leh gual kitheihpih zong hau mahmah ding hang a, midangte lak ah sunglut in kihel zo leng hoih mahmah ding cih ahihi. Tua kawm kalah tu hun ciangin IT hun hoih mahmah ahih manin ommuan mun pan thu theihna leh pilna kingah thei kawikawi hi. You tube leh news a tuamtuamte bang ngai gai zo leng zaknop in teina leh pilvangna ding tampi hong guan mahmah hi. Kawlgam laigelh siamte “Literature Talk”te leh DVB Debate a thu kigente bang ngai leng Kawlte tei dan leh Kawlte pilna tampi tak kimu thei pah hi.\nTua mah bangin nasepna munte ah Kawldan Kawl pau Kawl zia leh tong hoih ih sak tata zuih theih pah ding thupi ding hi. Bangbang ahi zongin ih kumpite ahih banah Kawl mi pen Kawl gambup ah a milip in a tam pen banah, ei sangin kiu a tuamtuam ah na pil na siam zaw veve tham uh ahihi. Amaute mahmah in zong a pil masa mikangte kampau luhek dan teng mah a na lala na hi zaw uhhi.\nEi Zomite pen minam tawmte ih hih banah leitungah zong a pil a siam pen ahau pen kihi ngei peuhmah beek lo in kuamah hong en ding hong zahtak ding zong ih hi ngei beek zenzen kei lai hi. Ih khang lui ngeinate na kan phapha le uh teh, tuhun pai dan tawh zuih kik ding om lo in nusiat huai vive hong hi ta hi. Kua mah en loh kawmkal ah ki Zomi sak in ih ki-ultun sak lua liang bungleh luat leh ih valval zaw thei lel ding a pawl leh gual zong ih nei zo kei ding hi. Pawl leh gual nei kawikawi thei hi le hang, ih minamte zong mun a tuamtuam ah ih huh thei zaw ding a ih nahlawh a peek zaw meek ding hi.\nKawlte Ih Phak Lahna\nEimite pawl khatte in Kawlte pen simmawh bawl in neu et mahmah thei lai mawk uhhi. A taktak Zogam khawng a, gamtat hoih lo gamtat sia a hong tungte bek a gengen ih hihi. Tua gamtat siate etteh ding hi lo hi. Kawlte pen Kawlgam Tangthu sungah ih sim khak mah bangin, leitung gamdangte tawh khan kituak a, kumpi a sem Kawlgam sung a uk minamte ahih mah bangin, a na khempeuh leh a bang khempeuh ah ei Zomite tawh teh ding bang hi deksuai lo leuleu hi.\nKawlte ih cih pen mitam mahmahte hi a, a diakdiak in ei mite bangin khen thei siam lo in Kawlpau in pau peuh leh Kawlte a ci ziauziaute ih hihi. Ami tam zah mah in a mi ih et ciangin a hoih lohna leh a gitnat lohna zong tampi a om mah bangin a hoih mahmahna zong tampitak om hi. Ei sang a akhuamuhna uh leh a lungsim picinna uh pen a tawm pen kum 100 a sim tampi mah kikhai in ka um hi.\nKa cih nopna ah ei Zomite pen 1900 khitteh a mit keuh dia kithawi pan ih hi a, amau pen tuma kum zatampi lai pekpek in kumpi za tawh leitung gam tuamtuamte tawh kizom khin ahi uhhi. Leitung pilna sinnate ah khat leh nih sunsun in Kawlte a ban kawmkawm zong ih om tei hangin, tua bek tawh kiteh theih hi deksuai lo hi. A milip a a pu apa khang pek akipan aneu tung a akipattahna zia, a khan khiatpih uh a lungsim puakte, ei Zomi milipte lungsim puak leh ngaihsutna lungsim, zaidan leh apicin dan uh ei sangin tangzai zaw thampek a, kikhai mahmah lai cih ding ahihi.\nTu ciang dong mah sang lai sim laibute lo buang, Zomite a pua lam laibu a sim kitam nai het lo mawk hi. Kawlte in a neu limtak in lai bu a tuamtuam na sim aa, thu leh la tangzai takin na thei khin uhhi. Cihnopnapi pen ah Zomi leh Kawlmi ih khua muh leh khua theih dan akikhai mahmah ahihi.\nKumpi nasem ka sep sungin Kawlte akipan adang mi namdang a tuamtuamte tawh ka kithuah khawm tawntung kha den a, atam zaw Kawlte mah in innteek lungsim vomin innteek nasep uhhi. A tha uh zong hoih meel lo in gawng giilgeel zeen khilkhel tase leh eite sangin thuakzawhna nei zaw uhhi. Sun khuavak zan khuavakin na sem zo zaw uhhi. Khua-ul khua-dam zong thuakzo zaw uhhi. Thumthum tautau zong nei se lo uhhi.\nTua teng kawmkal ah ei a dang minam dangte in nasep ih sep ciangin, nisim a hun maan tak a sep dingte pawl ah ih nasep hat dan leh ih sepzia zong kibang tei napi in, vaii thupi mahmah omin nasep ding gitneihloh a, hun tomkal khat sunga, nasep ding vaai thupi bung leh beng a sep ding hong om vatteh, mitphiat kikal cih bang phial in a vaihawm dan ding uh thei pahin kilek pah zialzial uhhi.\nNasepna khat ah haksatna khat om leh koi cih ding cih ngaihsutna pen gamdang mi a siam (expert) acihte zong sangin a khuak manlang zaw lai uhhi. A semte zong nasep manlangin kiallap uhhi. Awlmawhna lungsim nei mahmah uh a, patau meikang khat om leh kuama hanthot kul lo in a sem ahuh dingin pai pah vingveng uhhi.\n“Kawlmang vaihawmna aakpi’n phiatnelh” acih linlian leh zuau thu gen ding ol ngaihsut lua liangin, a thu uh khelkhel kei leh a khuak uh hoih thei mahmah uhhi. Ih tup ih sawmna muikung tun dong lam pial pahpah lo in tangtakin ih masuan ah paipai thei hi le hang, manlang tak a akikhangto hanhan ding gam ahihi.\nA tung a thute ih gen ciangin lungkiatna ding a, a gen ih hi peuhmah kei hi. Zomite neuseek in Kawl akici peuh upat bawl ding zahtak ding kihta ding cihna zong ahi peuhmah zenzen kei hi. Ih lungsim sungah kha 10 a suak tektek mihing a kibang gai khin hi hang cih lungsim vom cinten gige ding hi zaw hi. Mi khat peuhpeuh mawk simmawh ding ahih loh mah bangin mawk pi-et ding hi lo hi. Ama gamtat luheek leh lungsim puak tungah a kinga hi zaw hi.\nTua hi a, mi dangte hoihna khat peuh ih gen ciangin etkak kik theihna ding a, a beisa hun a thu piangte ih genna ahihi. Ei leh ei dinmun ih kitel theihna ding a, muhna kiu khat pan ih genna bek ahihi. Ei din mun kithei ding ih cih ciangin lungsim zawngkhalna ding thu a gen nuam ih hi kei a, khat leh khat ki-el kilangpan hun ding hi nawn lo in mailam ah kilungtuak tak a ih sep ih bawl khop liailiai ding masuan tampi ih neih lam muh theih ding a, a gen nuam ih hi zaw hi.\nTu hun ciangin, pilna zong nuamte a’dingin zon theihna ding khuano khuatate sung pan na ngawn in akizon theih hun ding sawt lo in hong tungtaktak ta ding hi. Ih Zo gam Chin State sung khua lian khuata tampi takah BEHS sang ciang nadongin sang tampi hong honsak khin zo uhhi. Hilh sia kician (Qualified Teacher) leh akisam zah akicingin kumpi in hong guan zo hi leh pilna zonna ding hun hoih mahmah hun hong tung ta hi.\nPilna siamna mah thupi sakin hanciam toto le hang, IT hoih mahmah hun ahih manin, khuapi sung zong phak tektek kul nawnlo hi. Zomi u leh nau a kuamah peuhte aw, ih tu ih tate a hi thei bang a tawsawn a, hanciam tak a pilna a zon tekna ding kong phawksak nuam phapha hi. Pilna leh siamna kivakhna kici khat peuh nei peuh lecin vahna ciahna ah tualtang thei in na maingal pahpah pah lel ding hi. Pilna zonna cih ciangin lai pilna bek hi lo in khut siamna a tuamtuam a kipan kimawlna dong a kivakhna nei khempeuhte a’ding amau tawh kituak kilawmna munah pilna sin tek ding a gennuam ih hihi. Pilna ih zonna ah Mangpau Manglai , Kawllai Kawlpau, Kawl zia leh tongte zong ih kan ih theih mahmah a kul ding hun hi ta hi. Nidangin ‘Zo gamah galkap piang hi’ akicih ngei zawzenna panin Zogam ah mipil misiam vive a pian theihna dingin mapang ciat ni. Pu Awn Za Pau\nPrevious: Laimi naupang khatin $70000 kumkhat in ngahding\nNext: Theih gige ding (144 Bang?) ~ Pu Pu Thang


url: =Numei khat Motorcycle in nawkpai in athawhma mawtaw in taihbehsuk in si ~ ZD :: ZOMI DAILY\nposted on 11 March 2017 at 7:14 pm Lomkholna: Malaysia, News, Sawltak, World\nMalaysia, Kota Kinabalu State sung aom Jalan Sulaman kici lamzikpi tungah numei khatin lampi akan laitak in Motorcycle khatin nawkpaikha a, tuakhitciang mawtaw khatin atungpan taihsuk in sihlawh cih NST pan kiza hi.\nZanni Friday (Mar 10) nitaklam 8:45pm hunpawl in thupiang hi a, mawtaw inzong ataihkhak khitciangin Meter 50 (Pi 164) bang taalkaihgawp cisawnsawn hi. Tua numeinu minpen Karimah Musa Kantu kici a, kum 31 phakhin hi. Motorcycle ii phutpaihna, mawtaw in atungpan taihsukin taalkaihna te hangin apumpi leh alu limliam mahmah ahih manin, aphual mahah sipah hi.\nDistrict police Chief Assistant Commissioner M. Chandra ii genkhiatna ah hih numeinu pen lamzikpi akan laitak in Motorcycle in aphupai hi a, tuakhit ciangin Perodua Viva mawtaw in atungpan taihsuk cihi.\nTua Motorcycleist leh Perodua Viva Driver tepen anih un Tuaran panin State Capital Kota Kinabalu lam zuanin anawhtai mahmah laitak uh cihi.\nPalik te muhkhiatna ah Motorcycle hawlpa in mawtaw anungpan amakhelhsawm laitak in numeinu lamkan laitaktawh kituakkha in aphupai hiding cihi.\nMotorcycle in aphutpai ciangbektawh hileh bangmah sihlawh naliangding omlo himahleh atukna panin thokik mannailo in anungpan Perodua Viva mawtaw in taihsukkha, bekthamlo in Meter 50 bang taalkaihgawp ahih manin aphual ah sihpah kici hi.\nAluanghawm pen Queen Elizabeth Hospital ah Postmortem bawlding in kipuak pahhi.\nMotorcycle hawlpa pen tawmkhat liamna ngahin Perodua Viva mawtaw hawlpa ahihleh bangmah liamna omlo cihi. Anih un kumpi thunei te’n thudotna neihpihding in kemphot uhhi.\nRelated: Malaysia, Hang Tuah vengah Motorcycle 15 meitawh kihalsak ~ ZD\nAdiakin Malaysia khuasung munkhempeuh phial ah Motorcycle zatkhuan kipiamawk ahih manin, mawtaw kikal khawngah utbangin taisak ziahziah uhhi. Khetawh lamkan te adingin lauhuai mahmah ahih manin, kidop siamding thupi mahmah hi. ZD Sawltak #zomidaily\nPrevious: Kim Jong Nam luanghawmpen ngetna aomkeileh Malaysia ah kivui theiding ~ ZD\nNext: Ganhing leh ganhing asih uhciang sihvui hunbawl, thunget cihte anei uhdiam ~ ZD\nA ettehhuai Mother Teresa tangthu tomkim\nZomi tung-ah Saanna Nam Namnih


url: =Malaysia, Penang ah kum 15 aphapan atanu buanin agaisak papi khat kiman :: ZOMI DAILY\nMalaysia, Penang ah kum 15 aphapan atanu buanin agaisak papi khat kiman\nposted on 24 December 2017 at 10:14 am Lomkholna: Malaysia, News, Sawltak, World\nMalaysia, Penang State sungah papi khatin atanu kum 15 aphapankhat zawhthawh thutawh buan, luppih in, gaisak ahih manin kiman cih theStar pan kiza hi. Tua atanu pen sangnaupang sang akahlai hi a, tu’n nau apaaizawh kha 6 phakhinta cihi.\nHihvai tawh kisai in palik thunei ahi George Town OCPD Asst Comm Anuar Omar in agenkhiatna ah zawhthawh thutawh buan athuak numeino ii anu in Police Station ah Report hongbawl ciangin hihthu aki theikhiapan hi ci’n genkhia hi.\nAnu pen zanlam “Night Shift” nasem in akuanzel hi a, inn ah aomloh ciangin atanu tungah gamtat kilawmlo khat gamta hiding cih ummawh hi.\nAnu in atanu pen aomzia mansalo ahih manin, agai himaiding ahiam ci’n Pregnancy Test tawh atehleh nagai takpi hi. Tuaciang in atanu inzong kapa in tamveipi hongbuan hi ci’n anu kiangah genkhia hi.\nTua thupiang hangin Friday zingsanglam 8am hunpawl in Police Station ah anu pai in Report abawl ahihi.\nAtanu pen Penang Hospital ah kipuak in, ki sitsak a, Doctor te’n naupaai mahhi, kha 6 phakhinta hi ci’n kipsakna neikhin uhhi.\nHih Case pen sisan kinailua lupkhopna “Incest” tawh “Section 376B of the Penal Code” thukhun nuai ah thu kibawl cihi. Unau, pata, nuta kikal ah mawhna abawl, alumkhawm “Incest” mawhna abawlte pen thong kum 10 pan kum 30 kikalbang ki kiasakthei a, ciangduai tawh tawsat zong kipiathei cih kiza hi. Malaysia gamsung ah hihbangdan gamtatna kizathei zelzel hi. Sawltak #zomidaily\nPrevious: Tulaai Leitung Thuthang Tuamtuam te Updates (Dec 23)\nNext: Malaysia Airport khatah lungdambawl muakna laikisuang pen kigelhkhial


url: =Japan gam aom piteek puteek kepna innkhat meikang, mi 11 si :: ZOMI DAILY\nJapan gam aom piteek puteek kepna innkhat meikang, mi 11 si\nposted on 2 February 2018 at 12:13 am Lomkholna: Japan, News, Sawltak, World\nJapan gamsung aom piteek puteek kepna innkhat meikanggawp in, tuasung ah aom mi 11 takin sihlawh uh cih AFP pan kiza hi. Tua piteek puteek kepna ah akikoih tepen sumlehpaai hamsatna “Financial difficulties” tuamtuam hangin akikoih hi ci’n Thursday ni in Japan Police te’n genkhia uhhi.\nTulaitak pen Japan gamsung ah khuahun avot mahmah laitak hi a, vuk “Snow” kiaziahziah kawmkal ah hih kumhamte kikepna innpi pen meikuang ziahziah hi.\nVideo Footage akikhahkhia pawlkhat ah mei akatna innpen dawlthum apha “Three-story Building” cih kimuthei a, meikuang zaizai hi. Firefighters honkhat te’n melphelh in buaimahmah uhhi.\nMeikat amansiang ciangin Photo aki khahkhia pawlkhat ah tua inntunglam pen kicimsuk in, Building khempeuh vommema hi.\nHih khanghamte kikepna innpi pen Japan, Hokkaido, Sapporo khuasung aom ahihi. Akigawm in khangham mi 16 akikem hi a, tualak ah mi 11 takin asihlawh ahihi. Asi te lakah mi 8 pen puteek hi a, mi 3 pen piteek ahihi. Hih khangham kepna Building pen Local Organisation khat ii vaihawmna tawh akibawl ahihi.\nVideo: Fire kills 11 at a senior citizens facility in Japan\nAdang mi 5 tezong liamna pawlkhat ngahciat uh a, ahi zongin suaktathei uhhi ci’n Police Spokesman khatin genkhia hi. Kumpi thunei te’n misi te ii amin apuamte hoihtak akansan uh kici hi.\nJapan Public Broadcaster NHK te genna ah meikuang akipat pen Wednesday zanlam 11:42pm hunpawl cihi. Hih khangham kepna pen sumneilo te kepnading in atawmman in akibawl ahihi. Tua ahih manin zanlam ciangin hih Building pisung ah nasem kuamah omnawnlo cihi.\nHih Building pen abeisa kum 50 hunlai in zintunbuk “Japanese Inn” dingin akilam hi a, tuakhit ciangin Welfare Facility in akizangto ahihi.\nMore: Japan ah meileng khat Second 20 alolzaw in Station pan paikhia ahih manin ki mawhsak\nBuilding sungah datsi “Oil Tanks” pawkhatzong omsawnsawn ahih manin, meikuang akipat ciangin apuakkham aging ziahziahzong kiza cihi. Sawltak #zomidaily\nPrevious: Kha 8 bekbek aphapan buan athuak naungek ii asunglam ah liamna om\nNext: Vantungte leh Leitung (the Shamayim and the Aretz)\nYangon, Hlaingtharya ah mawtaw 2 kimaiphut, mi 4 si in 8 liam\nMalaysia Home Ministry te’n UNHCR Card tawite ii Background sitciansawm\nKalaymyo khuasung ah guihtheih khamtheih tawh akiman tammahmah\nNepal vanlengtual ah Leopard kimu ahih manin tawlkhat kikhakcip ~ ZD\nSingapore ah numei te kisil laitak Video azaihsim Myanmar pasal khat thongkiading


url: =Kawlpi ah amangcip sangnaupang numeino khat asisa in kimu :: ZOMI DAILY\nposted on 9 July 2017 at 10:28 pm Lomkholna: Kalaymyo, Myanmar, News, Sawltak\nKalaymyo (Kawlpi) panin amangcip Tan 7 sangnaupang numeino pen asisa in kimukik cih Eleven News pan kiza hi. Kalaymyo khuapualam datsi kizuakna Kalay – Tamu lampitung ah July 08 ni in asisa in kimu cihi.\nHih sangnaupang numeino pen abeisa July 05 ni in amangcip ahihi. Nitaklam sangtuah hunpawl akipan amangcip hi a, aki muhzawhloh ciangin Kalaymyo Police Station ah mimang ci’n Report akibawl ahihi.\nKalay – Tamu mawtaw lampi lamnawl kawmlak khatah asisa in kimukik a, aluanghawm pen muatpianta cihi. Aluanghawm pen akhuplupsa in kimu a, zato ah kipuak in Postmortem zong kibawlpah cihi.\nAki muhcil in liamna tawh asi hiding kici a, akisam bangin ki vaihawm hi ci’n Kalay Police Station te’n genkhia uhhi.\nHih sangnaupang asipen Thet Myat Noe Oo @ Noe Noe kici a, kum 13 bek aphapan khat ahihi. Tan 7 akahlaitak hi a, Kalaymyo, Pinlong 5 sungah ateeng khat ahihi.\nNungdiak July 04 nitaklam 5pm hunpawl inzong Kalaymyo khuapualam Phawngku leikhin lamah numeino khat pasal 3 in a savun thungkuah suhsak uh cihi. Asuhsakkhit uhciangin taisan uh a, numeinu pen liam in Kalay, Police Station ah Report puak kici hi.\nKalaymyo kuamsung tengah khangno te’n Motorcycle agin ngaihtheithei dingin Exhaust Pipe khawng lakhia in mipi nawngkaisak mahmah uhhi. Zune tamin, guihtheih khamtheih zatui azangzong tam mahmah hi.\nKhuasung munkhempeuh ah lampi meikhuam te meitanglo ahih manin, khuamial sungah khangno zatui azang miginalo pawlkhat omthei hi. Nitaklam pusuahding ciangin kidop huai mahmah hi ci’n Kalaymyo khuasungmi khatin genkhia hi.\nHihthu akigelhna ah laisim pawlkhat te Comment piakna hih numeino pen akibuan hiding acipeuh ommai hi.\nChin State, Matupi ahzong numeino khat galkap te’n buan “Rape” uh cih Salai Neng Htun’ Facebook tungtawn in kiza hi. Sawltak #zomidaily\nPrevious: Traffic Light meisan akan Motorcycle leh mawtaw khat akitaih laitak Video ki zaihkha\nNext: Malaysia gamsungah Operasi hangin akiman mi 2832 phakhin, Myanmar 223 kihel


url: =US, UK, France gam 3 kipawl in Syria gamsung kap huanta :: ZOMI DAILY\nposted on 14 April 2018 at 12:23 pm Lomkholna: News, Sawltak, Syria, World\nUS President Donald Trump in Syria kumpipa adoding, akapding in gamthum kipawlkhawm in kipanta hi ci’n Friday nitaklam in genkhia hi. Tua akipawlkhawm gam 3 tepen United States of America, United Kingdom leh France gam 3 ahihi.\nTua gam 3 kipawlkhawm in US-British-French Operation kipanding a, Syria gamsung ah Chemical Attack abawl Syrian President Bashar al-Assad lehdoding uh cih Fox News te’n genkhia hi.\nPresident Trump inzong dendiak in United States Armed Forces te thu kapiakhin a, Syrian dictator Bashar al-Assad akapding in ka sawlkhin hi ci’n genkhia hi.\nSyria kumpipa in Chemical zangin mi tampi in sihlawh ahih manin leitung gamtuamtuam in dik kisa hetlo hi. Tuabangin Chemical Attack abawlna hangin USA, UK leh France gam 3 teng kipawlkhawm in Syria galdoding uh hita hi.\nSyria gam ii khuapi sungah Saturday zingsanglam in apuakkham aginngaih mahmah tampi kiza hi ci’n AFP Correspondent khatinzong genkhia hi. Syrian State Television te’nzong apulakna ah Syria gamsungpen US te’n France leh Britain tetawh kipawlkhawm in hongkapta uhhi ci’n pulakkhia uhhi.\nSyria kumpi in Chemical azatna hangin Damascus khuasung ah mi 40 bangin nungkalsung in sihlawh uh a, tuahangin hihbangin gal akido uh ahihi.\nMore: Syria, Damascus ah Car Bomb puakkham in mi 18 si, adang mi 12 liam\nBritish Prime Minister Theresa May inzong France leh United States tawh ki pawlkhawm in Syria kadoding uhhi ci’n Saturday ni in genkhia hi. Photo: Saturday zingsanglam in Syria gam ii khuapi Damascus ngimin US te’n Missile thaupi alotkhiat laitak. Sawltak #zomidaily\nPrevious: ZBC vaitawh kizom in kikum leng ~ King Mang\nNext: ZAM Thupuak :: 15 Apr 18 (RSC te ki pankikding)\n1MDB sumvai tawh Najib neihsa inn 2 ki buluhsak leuleu


url: =Naupang leh Sum (Cidamna kiukhat pan) :: ZOMI DAILY\nposted on 24 December 2017 at 2:28 pm Lomkholna: Health, Myanmar, News, Sawltak\nAdiakdiak in Myanmar gamsung ah naupang te aki itbawlpian ciangin mohlei nading ci’n sum kipiathei hi. Pawlkhatbang sangkahding “mohphu” aki piakkeileh sang painuamlo cihkhawngzong omtheiliang hi. Tuabangin khutsungah sum kipia pen Myanmar naupang te sungah ki limmuh phadiakleh kilawm hi.\nSumpen amannei mahmah vankhat ahihzenzen hangin, akihhuai penpen vankhatzong ahihi. Mihau, mizawng, khutdawhngen, ninkhawm, zato sungah nasem, misibuk ah nasem, ekbuksil cihte dongin minamkim tuamtuam ii khutsung ah akileh kawikawi ahih manin, tua sumte pen siangtho hetlo in, kihhuai mahmah hi.\nNa tate sum napiakciang inzong tua sum napiak, sum atawina akhutte uhpen sawpsiang, silsiang cih omhetlo in, asawtlo in amuk, akamsung lawnna in neikha theiding uhhi.\nSumpen asiangtho dingin saban “Soap” khawngtawh asawp tangtang cihbang kuamah omzenzenlo hi. Sum tungah lungno aomloding in lungnoza akapden cihbangzong kuamah omzenzenlo hi. Tua ahih manin, sumpen akihuai mahmah vanzatkhat ahihi. Sum tungtawn inzong natna lungno tuamtuam kilawhthei hi.\nTua ahih manin nute pate in naupangno tepen sum piak huai, tawisak huai khollo hi. Naupangno tepen apumpi sungah lungno natna te adalding khauhnailo ahih manin, ulian te sangin cinabaih, lungno kilawhbaih zawlai uhhi. Na tate moh anekding nadeihsakleh nangtektek in leisak in, amohngiat in piakding hoihzaw hi. Sum tawh napiakziau pen moh tektekzong naleilo khathei a, kunza, kunpawng, khaini, sahdah, etc… cihbangpeuh naleithei sawnsawn uhhi.\nMyanmar gamsung phadiak ah mohzuah nupi te’n khuttuam “Gloves” cihbang azang tamhetlo a, akhutguak in mohkanding khawng mekziahziahlel uhhi. Tua akhutpen sawpphot tadih cih omlo in, tua akhutmah tawh sum kipialeh sangsukpah, nikkawmkhawng, puansungsilh awmsung khawngah hensukziau theilai uhhi.\nMore: Naungek suakcil ending in napai ciang theihhuai pawlkhat\nA khangto gamte ah sum laidal “Cash” kizang nawnlo in, Credit Card, Debit Card cihbangdan vive akizatna pen cidamna tawhzong akituak mahmah ahihi. Azangzo nailo ei mizawnggam te’n ihtate acidamding ihdeihleh anu apa te’n ihkepsiamding akisam ahihi. Naupang cidamlo, acina pahpahthei acici nute pate’n ihtate bangcikep ihhiam cih etphat huai, ngaihsut huai hi. Ref: Child Health Myanmar Sawltak #zomidaily\nPrevious: Malaysia Airport khatah lungdambawl muakna laikisuang pen kigelhkhial\nNext: The serpent’s blood (Gul i sisan)


url: =Malaysia, Mersing ah lamzikpi mencim in anawkkha mawtaw khat suakta liamliam :: ZOMI DAILY\nposted on 15 January 2018 at 4:14 pm Lomkholna: Malaysia, News, Sawltak, World\nMalaysia, Johor State sung aom “Jalan Jemaluang – Mersing” kici lamzikpi khat zanni Sunday ni in kicim cih NST pan kiza hi. Lamzikpi ii alangval bang anuailam kengdang ah 15 Meter bang atolhsuk ahihi.\nHih lamzikpi akicip, atolhsuk laitak in mawtaw khatin nawkkhalian in, tua mawtaw zong mencim tawh tolhsukman hi. Ahi zongin kamphatna tawh tua mawtaw tungah atuangte bangmah sihna liamna omlo in suaktathei bilbel uhhi.\nPalik thunei ahi Mersing district police chief superintendant Cyril Edward Nuing in agenna ah hih lamzikpi kicipna vai hongki zasak in, lamzikpi zong ki khakcipphot cihi.\nLamzikpi ii alanglam ah kipaithei, ki tawntheilai himahleh muanhuailo ahih manin, Mersing Public Works Department te’n kuamah paisaklo in khakcipphot uhhi.\nHih lamzik akicip laitak in anawkkha mawtaw hawlpa pen kum 60 aphakhin pasalkhat hi a, amahleh mawtaw sungah adangzong Passenger atuang om uhhi.\nAhi zongin avek un bangmah liamna omlo in suakta bilbel uhhi. Tua mawtaw sungah atuangte Mersing Hospital ah kipuak in, hoihtak ki Check sak veve hi.\nVideo: Car occupants cheat death as road collapses in Mersing\nJalan Jemaluang kici lamzikpi pen Mersing leh Johor Baru khuanih kizopna lamzikpi hi a, tulaitak ki khakcipsak phot hi. Khualzin mawtawhawl te’n Jalan Nitar – Jemaluang lamzikpi natawnzaw phot un ci’n thunei te’n genkhia uhhi.\nMencip laitak in mawtaw tawh anawkkha tepen asithei, asiding dinmunlian ah aom uh himahleh kamphatna tawh sihna panin suaktakiau uh a, lamdang kisaphial in News te’nzong ‘cheat death” ci’n asihding kipelh uhhi ci’n thuthang suahkhia uhhi.\nMore: Malaysia, Penang Construction khatah mencim in mi 3 si, adang tampi vulhnelhcip\nNung Friday ni inzong Malaysia, Kota Marudu ah lamzikpi khat mencim in Motorcycle tawh anawk khalian mi 2 te ahingtang in vulhlum citciat hi. Sawltak #zomidaily\nPrevious: The Footstool World ~ Dim Lun Zam\nNext: 2018 kumthakzawh Myanmar gambup ah zinling 14 veibang omkhin